Modern Warfare – Kebangkitan Semula Call of Duty?

Beberapa jam
lepas, Activision dan Infinity Ward melancarkan trailer pengenalan kemasukan
terbaru francais Call of Duty iaitu Modern Warfare. Bagi peminat siri Modern
Warfare, pasti ramai menyangka ini merupakan kesinambungan Modern Warfare 3
yang menyaksikan pengganas antarabangsa Vladimir Makarov mati dibunuh Kapten
John Price dari Task Force 141. Hakikatnya, trailer ini sebenarnya memberi
petunjuk kepada permulaan semula dunia siri itu.

Jadi bagi yang belum menonton trailer ini, boleh menonton video di bawah:

Bagi yang
sudah menonton, pasti anda perasan masih ada kelibat watak yang kita kenali
seperti Price. Kelibat anggota pasukan khas bertaraf Tier One/Tahap Satu juga
masih ada seperti Special Air Service (SAS/Britain) dan Delta Force (Amerika
Syarikat). Dan tidak sah jika pihak musuh merupakan Ultranationalist tetapi
tidak diketahui sama ada ia masih meminjam elemen sama dari trilogi Modern
Warfare terdahulu atau meniru model kumpulan pengganas hari ini.

Justeru, apa yang mendorong Infinity Ward untuk kembali kepada siri yang mencetuskan kegilaan ramai satu ketika dahulu? Bagi pengarah naratif studio Taylor Kurosaki dan pengarah permainan solo Jacob Minkoff, kedua-duanya mahu melihat Modern Warfare dilihat lebih benar dan matang agar ia terus relevan dengan dunia hari ini.

Perlu diingat semasa Modern Warfare diperkenalkan melalui Call of Duty 4 – Modern Warfare, ia mengubah permainan penembak orang pertama (FPS) 360 darjah. Ini kerana permainan tersebut menggabungkan elemen filem aksi dengan plot yang bersifat realistik dan adakalanya bersifat kontroversi. Siapa tidak boleh lupa Modern Warfare 2 yang memperkenalkan kempen No Russian yang menyaksikan pemain menjadi sebahagian dari kempen ganas Makarov di Lapangan Terbang Antarabangsa Zakhaev. Atau sesetengah peringkat di mana pemain mengisi peranan sebagai mangsa insiden keganasan seperti serangan bom kimia di London (Modern Warfare 3).

Tetapi
selepas trilogi Modern Warfare, Call of Duty seolah-olah kehilangan arah dengan
mula condong kepada era peperangan yang bersifat futuristik dan terlalu
bergantung kepada genre sains fiksyen. Dan ini menjahanamkan sebarang cubaan
menghasilkan kisah yang bersifat bukan saja menarik tetapi menyentuh emosi para
pemain. Atas sebab itulah, bila menyedari plot sebegini berpotensi merosakkan
kualiti permainan, Treyarch memutuskan untuk tidak memasukkan ia dalam Call of
Duty: Black Ops 4. Tetapi menerusi permulaan semula Modern Warfare, Activision
dan Infinity Ward mahu mengembalikan Call of Duty sebagai medium penceritaan
yang kuat seperti dicapai trilogi Modern Warfare.

Dan atas sebab itulah menurut Kurosaki, ia merupakan satu langkah terbaik bagi Modern Warfare kembali ke asal-usulnya yang menekankan unsur realisme dalam permainannya. Menurut beliau, dunia hari ini jauh berbeza berbanding dunia tahun 2007, 2009 dan 2011 (tahun di mana trilogi Modern Warfare diperkenalkan) dan itu juga mengubah peraturan pertempuran hari ini.

Justeru, sebagai pencerita, mereka mahu meletakkan watak dalam situasi yang rumit dengan tekanan yang hebat serta bagaimana mereka bereaksi terhadap semua itu. Dan ini kadangkala mendorong mereka mengambil pilihan kabur dari segi moral, pilihan yang diperkenalkan buat kali pertama dalam Call of Duty: WW2. Selain itu, bagi memastikan kisah yang diceritakan bersifat realistik, kebanyakan plot dan senario diambil dari tajuk-tajuk berita utama tetapi disesuaikan mengikut perjalanan cerita permainan ini.

Jadi, usah terkejut jika permainan meletakkan anda dalam peranan yang berbeza. Jangan risau, anda masih memegang peranan operatif Tahap Satu seperti anggota Delta Force dan SAS atau lebih tepat Pasukan Bravo di bawah pimpinan Price. Ada masanya, anda memegang peranan sebagai pemberontak di sebuah negara Timur Tengah. Ini menyebabkan jenis pertempuran bagi dua jenis watak ini berbeza bukan saja dari segi bilangan tetapi juga dari segi taktik dan senjata api yang digunakan.

Dan tidak seperti Call of Duty: Black Ops 2, Modern Warfare memilih mengekalkan jalan cerita sedia ada tetapi pilihan yang dibuat pemain semasa kempen akan menentukan hala tuju sesebuah kempen. Menurut Kurosaki, ini akan memberi motivasi kepada pemain sama ada mementingkan kejayaan kempen tanpa mengambil kira kesannya atau memenuhi objektif kempen tanpa menjahanamkan kompas moral diri.

Perubahan
yang dibawa Infinity Ward kepada Modern Warfare bukan sekadar pada perubahan
cerita tetapi juga dari segi teknikal dan kualiti permainan pelbagai pemain
(multiplayer). Buat pertama kali dalam sejarah Call of Duty: Modern Warfare,
pemain multiplayer boleh bermain dengan rakan-rakan atau pemain-pemain lain
tanpa mengira platform permainan mereka seperti komputer atau PlayStation 4.
Kedua, Call of Duty juga memutuskan membuang pas musim tradisional mereka. Pas
ini amat diperlukan bagi mana-mana pemain multiplayer mendapatkan akses terbaru
kepada peta-peta multiplayer yang kadangkala menyusahkan pemain. Untuk Modern
Warfare, perkara tersebut tidak berlaku dengan semua peta multiplayer boleh
diakses pemain dengan percuma.

Dari segi
kualiti bunyi dan grafik, Infinity Ward mahu memastikan ia benar-benar
berkualiti, satu cubaan untuk mereplika kejayaan Call of Duty 4: Modern Warfare
– Remastered. Begitu juga dengan jenis permainan yang disukai sama ada
permainan solo atau multiplayer di mana tiada penalti akan dikenakan kepada
pemain yang lebih memilih satu mod permainan berbanding mod yang lain. Apa saja
perubahan yang dibuat pada sesebuah watak bersifat kekal dan boleh dibawa pada
semua mod permainan.

Mungkin ada
yang mengatakan ini satu lagi propa Activision selepas beberapa entri Call of Duty
sebelum ini gagal mengulangi kejayaan siri Modern Warfare. Tetapi melihat
reaksi ramai peminat dan penggiat permainan video terhadap trailer ini, lebih
elok jika saya tutup dengan kata-kata Price ini, “Bravo 6, going dark.”
Permainan ini akan berada di pasaran pada 25 Oktober 2019.

SUMBER

1. Webster,
Andrew. (2019). Call of Duty: Modern Warfare is a tense and daring reboot of
the beloved shooter series. TheVerge.com. https://www.theverge.com/2019/5/30/18644488/call-of-duty-modern-warfare-announced-release-date-trailer-ps4-xbox-pc

2. Hornshaw,
Phil. (2019). Call Of Duty 2019 Is Modern Warfare – What We Learned Visiting
Infinity Ward. Gamespot. https://www.gamespot.com/articles/call-of-duty-2019-is-modern-warfare-what-we-learne/1100-6467236/


Asal-Usul Jumanji Dalam Filem

Pada tahun 1800, Empayar Britain menakluk Afrika. Era itu turut dikenali sebagai “Scramble of Africa” sebab Afrika berpecah-pecah dikuasai oleh pelbagai kuasa-kuasa Eropah.

Britain adalah antaranya. Antara wilayah yang dikuasai oleh Britain adalah wilayah Selatan Afrika.

Pada tahun 1840, di bahagian utara wilayah tersebut, British telah mendirikan pangkalan sebagai kubu pertahanan daripada pencerobohan kabilah-kabilah orang asli Afrika.

Jarang sekali orang-orang asli ini menyerang, jadi askar-askar Britih ini bosan juga menjaga pangkalan itu. Jadi, mereka membeli sebuah permainan-papan daripada seorang saudagar Afrika Selatan.

Ya, permainan-papan itu bernama ‘Jumanji’.

Kebetulan, askar-askar ini telah diarahkan untuk membina hubungan yang baik dengan salah satu kabilah tempatan di situ.

Askar-askar ini bawa Jumanji sebagai medium untuk bercakap dan membina hubungan. Paling mengejutkan, teknik ini menjadi.

Askar-askar ini menziarahi kabilah ini beberapa kali untuk meningkatkan lagi hubungan baik sesama mereka.

Cuma, pada suatu malam, salah seorang askar British ini tak sengaja tertembak orang kabilah tersebut lalu terbunuh.

Orang-orang kabilah ini rasa marahlah, lalu mereka menyerang askar-askar British. Ramai askar-askar British ini terbunuh. Yang terselamat berundur melarikan diri.

Permainan-papan Jumanji tercicir dan ditinggalkan di kabilah tersebut.

Askar-askar yang terselamat meminta bantuan di pangkalan untuk membalas dendam. Pembunuhan ramai-ramai dilakukan ke atas masyarakat kabilah tersebut.

Setelah pembunuhan berdarah tamat, seorang askar mengambil semula Jumanji yang telah ditinggalkan sebelumnya.

Masa nak ambil permainan-papan tersebut, bomoh kabilah cuba nak menyerang askar tersebut, tapi askar itu sempat menembah bomoh itu.

Bomoh itu terbaring atas tanah. Dia hampir mati. Dia sempat meletakkan darahnya pada Jumanji dan menyumpah permainan-papan tersebut.

Bomoh itu bersumpah pada askar tersebut, di mana saja askar-askar ini pergi, ketakutan dan kejahatan hutan-hutan Afrika paling dalam akan menghantui mereka.

Askar itu gementar dan takut. Dia ambil Jumanji, lalu melarikan diri bersama askar-askar lain.

Askar bantuan dari ibu negara British sampai ke pangkalan Afrika Selatan dan mereka dapati pangkalan tersebut sunyi. Mereka dapati ramai askar-askar di situ sama ada mati ataupun hilang. Tak tahu apa yang berlaku.

Yang tinggal cuma seorang askar yang sedang memegang permainan Jumanji. Askar itu berada dalam keadaan gila. Dia cuma sebut perkataan ‘Jumanji’ berulang-ulang kali.

Dia dihantar ke hospital dan dia selalu mendakap erat permainan-papan tersebut. Dia tak mahu lepaskan. Dia akan jadi tak tentu arah dan pukul orang yang cuba paksa.

Tak lama selepas itu, dia melarikan diri daripada hospital dan melarikan diri ke hutan Afrika. Tiada siapa yang tahu apa yang berlaku kepada askar tersebut dan Jumanji.

Hampir sedekad Jumanji hilang dan dilupakan. Kemudian, ditemui semula pada tahun 1888 di Congo oleh sekumpulan pemburu Britih.

Dia orang cuba nak main Jumanji. Kejahatan Jumanji menyebabkan ramai daripada mereka terbunuh. Cuma tinggal seorang saja untuk habiskan permainan tersebut.

Dia dapat habiskan Jumanji, dan dia mahu jaga Jumanji supaya ia tidak menghantui sesiapa. Semasa pemburu ini berlayar ke Amerika, ada dua orang budak curi Jumanji.

Dua orang budak inilah yang digambarkan dalam awal-awal filem Jumanji lama tahun 1995 itu. Dua orang budak ini dapat lepas semua kejahatan Jumanji. Mereka takut, lalu mereka tanam.

Ia ditemui semula oleh Alan Parrish. Jumanji selalu menarik mangsanya dengan bunyi gendang yang mengasyikkan.


Kotornya Barat Pada Abad Ke-18 Dan Ke-19!

Selalunya
bila kita menonton siri lama Eropah seperti Taboo, War and Peace, Victoria dan
The Count of Monte Cristo, kita selalu bayangkan orang-orang Eropah sebagai
beradab dan bertamadun dengan bangsa-bangsa lain dianggap gasar dan ketinggalan
zaman. Tetapi tidak ramai orang tahu, bangsa Eropah ini boleh tahan juga
perangai pengotornya dan ini berlaku semasa abad ke-19, tatkala cita-cita
imperialisme mereka berada di kemuncaknya. Siapa sangka mereka yang kononnya
melaungkan diri mereka sebagai pembela tamadun sebenarnya gagal menjaga
kebersihan bandar mereka sendiri.

Anda
tidak percaya? Boleh lihat senarai di bawah:

1.
Penulis buku Dirty Old London: The Victorian Fight Against Filth, Lee Jackson
mendedahkan jalan-jalan London yang dipenuhi dengan lumpur sebenarnya merujuk
kepada tahi kuda. Ini kerana terdapat lebih puluhan ribu kuda yang digunakan
untuk pelbagai urusan seharian yang memberi kesan buruk kepada jalan-jalan.
Menjelang tahun 1890-an, terdapat 300,000 ekor kuda yang digunakan di London
dengan seribu tan kutipan tahi sehari. Pihak berkuasa cuba membersihkan jalan
sebaik mungkin dengan mengupah remaja berusia antara 12 hingga 14 tahun untuk
meredah jalan dan mengutip tahi kuda di atas jalan. Menurut Jackson, itu
merupakan antara tugas sukar semasa era Victoria ketika itu.

2.
Selain tahi kuda, tahanlah jika pada satu ketika anda merasa kaki becak semasa
berjalan di London pada abad ke-18 dan ke-19 walaupun cuacanya baik. Pada era
Victoria, itu sebenarnya air kencing sama air kencing haiwan atau orang ramai
yang membasahi jalan-jalan. Untuk mengelak situasi ini berterusan, pihak
berkuasa cuba menurap jalan-jalan dengan kayu. Tetapi selepas beberapa minggu,
aktiviti penurapan ini dihentikan kerana bau ammonia yang keluar dari laluan
pejalan kaki terlalu kuat. Dan pemilik-pemilik kedai di tempat di mana ia
diturap turut mengadu ammonia yang keluar melunturkan warna kedai mereka.

3.
Isu pencemaran udara bukan saja membelenggu dunia hari ini tetapi juga semasa abad
ke-18 dan ke-19. Setiap isi rumah menggunakan arang batu untuk keperluan dari
memanaskan badan hinggalah keperluan memasak. Jadi setiap kali arang batu
digunakan, ia menjadikan udara kelihatan gelap dan meliputi setiap permukaan
dengan kotoran jelaga. Justeru, jangan terkejut jika asap dari pembakaran ini
boleh mencapai setinggi separuh batu dan boleh dilihat sejauh 20 batu. Ini
dicatatkan dalam biografi Samuel Pepys: The Unequalled Self hasil tulisan
Claire Tomalin. Penduduk yang merasa rimas perlu membersihkan muka dan tangan
beberapa kali bagi menampakkan diri mereka kelihatan bersih. Atas sebab itu
juga, mereka enggan memakai pakaian berwarna putih kerana bimbang tidak dapat
membersihkan pakaian itu dari kesan jelaga.

4.
Isu saluran penyaliran seperti longkang tersumbat dan bau busuk menjadi mimpi
ngeri penduduk London pada abad ke-18 dan ke-19. Ini kerana air yang berada
dalam longkang-longkang bukan saja bertakung tetapi juga jadi pilihan penduduk
untuk memenuhi panggilan alam mereka (buang air kecil/besar). Jika itu saja
membuatkan sesiapa yang membaca loya, penjual-penjual daging turut mencampakkan
sisa daging mereka ke dalam longkang. Berikutan kedudukan longkang atau tandas
berhampiran dengan perigi-perigi, ia mengakibatkan pencemaran air dan
mendedahkan penduduk kepada bahaya penyakit seperti disenteri.

5.
Sungai Thames amat sinonim dengan London berikutan peranannya sebagai jalan air
untuk pelbagai urusan seharian penduduknya. Tetapi skala pencemarannya amat
buruk pada abad ke-18 dan ke-19 menerusi kenyataan wartawan dan penyelidik
Inggeris, Henry Mayhew. Beliau menyifatkan sungai itu dicemari dengan pelbagai
jenis bahan seperti bahan dari kilang bir, kilang mineral dan kilang kimia,
lepa berbau, tahi kuda, bangkai haiwan seperti kucing dan anjing serta
sampah-sarap. Bau sungai tersebut sangat menjijikkan sehinggakan pada tahun
1858, Perdana Menteri Britain ketika itu, Benjamin Disraeli terpaksa melarikan
diri dari bilik mesyuarat dengan satu tangan memegang dokumen-dokumen dengan
satu tangan lagi menutup hidung dengan kain sapu tangan. Mereka cuba menangani
bau busuk dengan merendam langsir dengan kapur klorida tetapi tidak berhasil.

6.
Isu bandar kotor ini bukan setakat berlaku di London tetapi juga di Paris. Ya,
Paris yang dikenali sebagai kota percintaan. Tidak seperti hari ini, ia juga
dihantui imej kotor yang melampau. Bonda Raja Louis XIV, Permaisuri Anne dari
Austria berkata, “Paris merupakan satu tempat yang buruk dan berbau.
Jalan-jalannya sangat kotor sehinggakan tiada siapa boleh bertahan di situ
berikutan bau daging dan ikan busuk serta kelibat orang ramai kencing di
jalanan.”

7.
Tidak ramai tahu Istana Versailles yang menjadi tempat pemeteraian Perjanjian
Versailles yang menjadi penamat Perang Dunia Pertama dikenali dengan satu nama
lain iaitu tandas/lubang najis. Bagi mana-mana delegasi luar yang bertandang ke
istana, sudah pasti akan ada kedengaran keluhan yang tidak tahan dengan bau
busuk dan kotoran di istana. Berikutan saiz istana yang besar dan bilangan
tandas yang sedikit, maka usah terkejut jika pekerja istana hinggalah kerabat
dan tetamu diraja mencari mana saja tempat yang dirasakan sesuai untuk
melepaskan hajat. Bagi yang berkemampuan dan berkuasa, bila ianya sudah
selesai, tahinya akan dibersihkan oleh orang suruhan mereka.

8.
Isu kebersihan diri sentiasa dititikberatkan oleh mana-mana masyarakat tanpa
mengira di mana saja mereka berada. Tetapi bagi masyarakat Eropah terutama yang
menetap di bandar-bandar besar, ia merupakan satu tugas sukar. Bagi penduduk
miskin terutama yang menetap di kawasan setinggan dan bersesak-sesak,
satu-satunya bekalan air yang diterima ialah paip tegak yang disediakan oleh
tuan rumah. Jika ia disediakan pun, pengguna hanya boleh mendapat bekalan air
antara dua hingga tiga jam seminggu. Justeru, apa saja air yang diraih perlu
dijimatkan bagi membolehkan ia cukup untuk satu minggu berikutnya. Tetapi
selalunya, paip tegak ini juga menjadi saksi pergaduhan antara penduduk yang
berebutkan bekalan air dan keperluan beratur panjang untuk mendapatkannya. Jika
ada yang nak mandi juga, boleh pilih untuk mandi di sungai atau tasik. Tetapi
tahankah anda jika baunya terlalu busuk?

9.
Sebelum kewujudan tandas hari ini, orang terdahulu memilih membuang air di
lubang penakung najis. Lubang ini dipastikan mempunyai liang bagi membolehkan
sebarang air sisa najis dapat diserap oleh tanah. Tetapi jika ia dibina terlalu
hampir dengan perigi, ia berpotensi untuk bocor dan mencemari sumber air
penduduk. Jika ada sisa najis dalam lubang, maka tukang angkut najis akan dipanggil
untuk mengutip dan membawa pergi najis itu. Kerja sebegini dianggap kerja
tambahan bagi sesiapa yang mahu mencari duit tambahan. Kutipan najis hanya
dibuat pada waktu malam dan bukan waktu siang kerana bimbang jika ia dibuat
pada waktu siang, ia akan mengakibatkan pencemaran bau yang menjejaskan
keselesaan penduduk. Najis-najis ini akan diangkut ke luar bandar dan dijual
kepada petani sebagai baja tanaman mereka.

10.
Penulis The Family, Sex, and Marriage in England 1500-1800, Lawrence Stone
menceritakan di kawasan tanah perkuburan, liang lahad yang menempatkan mayat
tidak akan ditutup melainkan selepas ia benar-benar penuh. Liang sebegini
merujuk kepada kubur besar khas untuk penduduk miskin di mana mayat akan
ditanam bersebelahan antara satu sama lain mengikut barisan. Selepas lubang
tersebut penuh, barulah ia ditutup. Jika tidak, tahanlah sesiapa yang melalui
kawasan tanah perkuburan dengan bau mayat yang keluar dari liang-liang ini.

11.
Ia merupakan sesuatu yang menyeksakan bagi penduduk abad ke-18 dan ke-19 yang
menetap di kawasan setinggan. Sudahlah bersesak-sesak untuk ruang kediaman,
mendapatkan akses bekalan air untuk urusan seharian juga sukar. Bagi yang
menetap di pinggir bandar, ada yang duduk bersama binatang ternakan mereka
dalam satu rumah yang sama. Yang membezakan bahagian mereka ialah satu
pembahagi yang memisahkan ruang ternakan dengan bilik yang dijadikan sebagai
dapur dan bilik tidur. Bahagian para digunakan untuk mengeringkan makanan
binatang dan ia disebarkan sepanjang lantai para. Jadi bila mereka makan di
situ, melihat biji atau lalang jatuh semasa makan merupakan satu perkara biasa.

12.
Tandas pertama dicipta oleh seorang penulis Inggeris bernama Sir John Harington
pada tahun 1596 untuk kegunaan rumah agamnya di Kelston. Tandas pam yang
dipanggil juga sebagai Ajax dinyatakan dalam buku karangannya bertajuk A New
Discourse upon a Stale Subject: The Metamorphosis of Ajax yang diterbitkan pada
tahun sama. Namun di sebalik ini, bilik air dan tandas masih dianggap satu
bentuk kemewahan oleh golongan berada walaupun selepas 200 tahun ia dicipta.

Justeru,
bila tandas awam pertama diperkenalkan semasa Ekspo Dunia Pertama di Hyde Park
pada tahun 1851, ia seharusnya menjadi satu kelegaan kepada pihak berkuasa dan
orang ramai. Ekspo tersebut menyaksikan lebih enam juta pelawat melawat ekspo
itu. Tetapi ia juga mencetuskan kontroversi sama ada ia satu keperluan atau
satu pembaziran. Ini kerana tandas sebegini dianggap sesuatu yang memalukan
terutama kaum wanita kerana mereka menganggap jika mereka masuk tandas awam di
jalanan untuk melepaskan hajat, ia akan menjatuhkan maruah mereka.

13.
Isu kekotoran bukan setakat pada kawasan bandar, jalanan dan bekalan air tetapi
juga membabitkan isu makanan. Contohnya, bagi memastikan roti yang dihasilkan
lebih putih dan lebih berat, sesetengah pembuat roti yang tidak
bertanggungjawab mencampurkan alum, sejenis bahan berasaskan aluminium dalam
adunan roti mereka. Bahan yang menjadi sebahagian daripada sabun pencuci bukan
saja mengakibatkan masalah kekurangan nutrien tetapi juga cirit-birit kronik
yang boleh membawa kepada kematian. Sementara bagi surirumah, ada yang
mencampurkan susu dengan asid borasik dengan tujuan menghilangkan bau masam
dalam susu. Masalahnya, asid ini boleh menyebabkan sesiapa yang mengambilnya
muntah-muntah, sakit perut dan cirit-birit.

Tidak
hairanlah akibat semua ini, ramai penduduk yang mati akibat penyakit berjangkit
dari disenteri hingga kolera. Di Paris, penyakit kolera menjadi mimpi ngeri
penduduk di mana ia menjadi epidemik selama enam bulan dan mengorbankan 19,000
nyawa. Doktor berhadapan kesukaran mendiagnosis penyakit ini kerana terlalu
banyak simptom dari demam panas hingga sakit kepala dan boleh menyebabkan
mangsanya terlantar atas katil dalam tempoh beberapa jam. Sementara London pula
tiga kali dilanda epidemik kolera pada tahun 1831, 1848-1849 dan 1853-1854 yang
menyaksikan 6,536 kematian (1831), 14,137 kematian (1848-1849) dan 10,738
kematian (1853-1854).

Namun,
satu peristiwa yang dipanggil The Great Stink di mana cuaca panas antara Julai
dan Ogos 1858 menguatkan lagi bau busuk yang muncul dari Sungai Thames akhirnya
memaksa pihak berkuasa bertindak. Berikutan itu, satu rangkaian saliran
longkang dibina hasil cadangan Joseph Bazalgette dari 1859 hingga 1875 dan
masih berfungsi sehingga hari ini. Hasil kerja Bazalgette bukan sekadar
mengelakkan lebih banyak sisa kumbahan disalurkan ke Sungai Thames malah
mengurangkan bilangan kematian akibat penyakit kolera. Ini bukan satu dongengan
tetapi hakikat yang pernah dilalui penduduk Eropah satu ketika dahulu dengan
menjadikan Paris dan London sebagai contoh. Tapi biasalah, manusia mudah lupa,
kan?

RUJUKAN:

1.
BBC. (2013). 10 dangerous things in Victorian/Edwardian homes. https://www.bbc.com/news/uk-25259505

2.
Furst, Elaine. (2013). 10 Reasons 19th Century Paris Was As Miserable As Les
Mis. Listverse. https://listverse.com/2013/01/19/10-reasons-19th-century-paris-was-as-miserable-as-les-mis/

3.
L. Tupy, Marian. (2019). The Industrial Revolution Was Dirty, but
Pre-Industrial Europe Was Worse. Foundation for Economic Education. https://fee.org/articles/the-industrial-revolution-was-dirty-but-pre-industrial-europe-was-worse/

4.
National Public Radio. (2015). ‘Dirty Old London’: A History Of The Victorians’
Infamous Filth. https://www.npr.org/2015/03/12/392332431/dirty-old-london-a-history-of-the-victorians-infamous-filth


Tunisia Pun Ada Colosseum Tempat Gladiator Bertempur!

Amfiteater merupakan salah sebuah seni bina yang paling ikonik yang disumbangkan oleh tamadun Rom purba. Contoh binaan amfiteater yang paling masyhur adalah Colosseum di Rome, iaitu tempat berlangsungnya pertarungan-pertarungan gladiator yang ganas. Amfiteater seperti ini dibina di seluruh Empayar Rom, dengan jumlah sekitar 230 buah amfiteater diketahui masih terselamat sehingga ke hari ini. Sebuah lagi contoh amfiteater yang paling mengagumkan dapat disaksikan di kota El Djem, Tunisia.

Bumi ini dianggap sebagai lokasi bersejarah yang menempatkan sisa-sisa runtuhan Rom yang paling mengagumkan di seluruh Afrika. Ia juga meraih kemasyhuran kerana hadir dalam filem epik Hollwood, ‘Gladiator’.Sebenarnya, terdapat dua buah amfiteater yang berada di El Djem. Binaan yang lebih kecil dianggap kurang masyhur jika dibandingkan dengan struktur yang lebih besar. Keadaannya juga kurang terpelihara. Dipercayai bahawa amfiteater ini menjalani tiga fasa pembinaan yang berbeza-beza. Ia pertama kali dibina dengan menggunakan tufa (sejenis batu kapur), kemudian dibina semula sebelum untuk buat kali ketiganya dibina lagi dengan saiznya diperbesarkan. Namun, tarikan utama bagi bandar El Djem terletak kira-kira 7.2 km arah utara dari amfiteater kecil ini dan ia dikenali sebagai Amfiteater El Djem.

Amfiteater El Djem merupakan sebuah monumen tunggal dan dibina sepenuhnya daripada bongkah-bongkah batu tanpa tapak asas. Dikatakan bahawa ia mengambil model dari binaan Colosseum di kota Rome. Walaupun Colosseum memegang gelaran sebagai amfiteater Rom yang paling besar, Amfiteater El Djem ini juga tidak jauh ketinggalan saiznya. Paksi besar amfiteater ini berukuran 148m, sementara paksinya yang lebih kecil berukuran 122m.Tambahan lagi, baris-baris kerusinya tersusun hingga ke ketinggian mencecah 36m. Dianggarkan bahawa amfiteater ini berupaya menampung sebanyak 35 000 orang penonton pada satu-satu masa. Berikutan besarnya saiz binaan ini, tidak hairanlah jika lahir anggapan bahawa amfiteater ini dibina semasa Empayar Rom mengecap tempoh kemewahan dan keamanan. Namun pada hakikatnya, keadaan di masa pembinaan amfiteater ini tidaklah seindah itu.

Walaupun tarikh tepat pembinaan amfiteater ini tidak dapat dipastikan, dianggarkan bahawa kerja-kerja tersebut dimulakan pada tahun 238M – tahun yang dikenali sebagai ‘Tahun Enam Maharaja’ memandangkan terdapat enam individu diperakui sebagai maharaja Rom pada tahun tersebut. Amfiteater El Djem ini berkemungkinan ditaja oleh salah seorang maharaja itu – Gordian I atau cucunya, Gordian III. Tahun 238M bukanlah tahun yang aman buat Empayar Rom. Hakikatnya, pemberontakan yang berlaku di jajahan Rom di Afrika itulah yang melonjakkan Gordian I yang pada masa itu berusia 80 tahun ke kerusi takhta Rom.

Pemberontakan ini tercetus akibat ketidakpuasan hati terhadap Maximinus Thrax. Untuk membayar belanja kempennya di sempadan Danubia, Maximus terpaksa menyedut lebih banyak wang daripada golongan aristokrat dan pemilik tanah. Untuk mencapai kuota yang dimahukan oleh maharaja, sebahagian pemungut dana secara tidak bertanggungjawab membuat arahan palsu lalu mengenakan saman dan bahkan merampas harta-benda mereka.Salah seorang daripada mereka berbuat demikian di daerah Afrika dan mati dibunuh di El Djem sekaligus membawa kepada pengisytiharan Gordian I sebagai maharaja Rom. Pengisytiharan ini diperakui oleh Senat Rom beberapa hari kemudian memandangkan mereka sendiri juga tidak lagi mengasihi Maximinus.Namun, pemerintahan Gordian I hanya berpanjangan selama tidak kurang dari sebulan memandangkan gabenor di wilayah jiran (Numidia) yang bernama Capellianus menghantar bala tentera untuk memerangi beliau. Di kala Capellianus memiliki barisan tentera yang begitu ampuh, Gordian I hanya berupaya menghimpunkan pasukan tentera rakyat yang terdiri dari kalangan penduduk Carthage yang merupakan tanah kediamannya pada masa itu.Capellianus dikatakan pernah membuat tuntutan makhamah terhadap Gordian I pada suatu masa dahulu dan kelangsungan pertempuran ini diandaikan sebagai lanjutan daripada dendam beliau terhadap Gordian I. Tambahan lagi, Gordian I telah pun menghantar seseorang untuk menggantikan Capellianus sebagai gabenor memandangkan Capellianus adalah pendokong setia Maximinus. Pasukan tentera Gordian I yang dipimpin oleh Gordian II dengan mudah ditewaskan dan beliau dipercayai membunuh diri. Beberapa tempoh waktu kemudian pada tahun yang sama, Gordian III ditabalkan menjadi maharaja.Satu lagi petanda yang mengisyaratkan bahawa amfiteater ini tidak dibina pada masa kemewahan Rom adalah binaannya yang dapat dilihat tidak siap sepenuhnya. Hal ini mungkin berpunca dari kekurangan dana dan kehuru-haraan politik dalaman empayar. Makanya, walaupun Gordian I berniat untuk mendirikan sebuah amfiteater yang agung di tanah kelahirannya, atau mungkin Gordian III memasang hasrat untuk mengenang jasa datuknya dengan berdirinya monumen ini, hajat tersebut tidak direalisasikan secara sempurna..Walau bagaimanapun, sempurna atau tidaknya Amfiteater El Djem, ia masih merupakan tarikan pelancong utama pada hari ini. Signifikasinya terhadap nilai sejarah diperakui pada tahun 1979 apabila ia disenaraikan sebagai Tapak Warisan Dunia.Menjelang bulan Julai 2017, dijangka lebih ramai dapat merasai sendiri pengalaman berjalan di dalam amfiteater El Djem menerusi pelaksanaan projek Google Street View yang membolehkan kita melakukan perjalanan virtual di mercu tanda dari zaman purba itu.Pada mulanya, Google menangkap kebanyakan imej bagi projek Street View tersebut dengan menggunakan kamera-kamera yang dipasang di atas kereta-kereta mereka. Namun, kaedah sedemikian tidak sesuai bagi amfiteater ini. Maka, Google pun menghantar para pengendali kamera lintas langsung (live) merakam imej 360 degree dengan pandangan-pejalan-kaki. DIOLAH DAN DITERJEMAHKAN DARI: Wu Mingren. (25 Jun 2018). The Amphitheatre of El Djem: Gladiatorial Arena of Tunisia. Ancient Origins.https://www.ancient-origins.net/ancient-places-africa/amphitheatre-el-djem-gladiatorial-arena-tunisia-003321


Perasmian Tugu Wira Jepun Satu Pengkhianatan

Luluh hati,
berdarah mata melihat satu perasmian yang menghina perjuangan anak bangsa
dilaksanakan di Kedah, negeri yang mana daerahnya juga pernah diangkat sebagai
medan peperangan antarabangsa ketika Perang Dunia Kedua.

Apakah pihak
muzium Kedah tidak cakna dengan perjuangan dan pengorbanan Rejimen Askar Melayu
yang bermati-matian mempertahankan Tanah Melayu ketika itu?

Mungkinkah di dalam arkib Muzium Kedah sudah terluput rekod Battle of Jitra, yang mana berlaku pada 11 hingga 13 Disember 1941, ketika mana Tentera Imperial Jepun dalam kempen menakluk asia tenggaranya telah berjaya mengalahkan british dan seterusnya ke selatan tanah air hingga mengorbankan Leftenan Adnan dan anggota-anggotanya.

Muzium Kedah seperti tidak mengendahkan ayat keramat pujian Jen Yamashita Tomoyuki kepada Allahyarham Lt Adnan – “jika ada 10 orang tentera seperti beliau, nescaya Jepun memerlukan 10 divisyen lagi untuk menakluk Malaya.”

Kalaupun sungguh ingin menaikkan semangat kebangsaan melalui sejarah, ini bukanlah caranya – yang mana negara-negara lain juga turut mengecam perbuatan yang sama apabila Perdana Menteri Jepun melawat Tokong Perang (Yasukuni Jinja), dan akhirnya terpaksa dibalas pihak kerajaan Jepun sebagai ‘penghormatan kepada yang mati’ bukan ‘meraikan  kezaliman tentera Jepun ketika WWII’.

Pihak muzium Kedah seperti menaikkan kemarahan antarabangsa dengan meraih semangat WIRA Jepun menawan jambatan Alor Star. Satu langkah dangkal lagi bodoh, pada firasat penulis. Tidakkah kalian membaca sejarah? Bacalah kemarahan Republik Korea, China dan negara-negara lain ketika PM Jepun Shinzo Abe hanya melawat tokong sahaja. Inikan pula membina tugu/arca meraikan kemenangan Tentera Jepun pra-Perang Dunia Kedua. Gila ke apa?

Menyebut tentang Battle of Jitra – yang jaraknya tak habis sepuntung rokok dari Alor Star – telah merekod bagaimana marhaen di daerah itu bermandi darah bercucuran air mata ketika Jepun datang menyerang 3 batalion British yang pada ketika itu mempertahankan kawasan tersebut bagi menghalang kemaraan Jepun. Malangnya, di Alor Star Yang Berhormatnya merasmikan tugu wira Jepun. *tepuk dahi

Tumpang simpati
pada rakyat tempatan, punya pemerintah yang dipilih untuk meraikan penjajahan
bukan menentang kezaliman.

Harapan penulis, biarlah YAB PM Malaysia yang merupakan anak kelahiran Kedah memeriksa perihal ini sewajarnya. Janganlah kerana kertas yang diletak nilainya, jatidiri dan sejarah Malaysia ditidakkannya.

Rujukan:

1)  THE BATTLE OF JITRA
11-13TH DECEMBER 1941 AAR,

Author unknown, http://www.stormofsteelwargaming.com/2014/02/the-battle-of-jitra-11-13th-december.html?m=1

2)  Japan
wants talks with China, Korea on Yasukuni Shrine, AP, https://www.scmp.com/news/asia/article/1399087/japan-wants-talks-china-korea-yasukuni-shrine


Fakta Menarik Harimau Bertaring Lengkung

Pada
Zaman Ais, terdapat banyak spesis megafauna menarik yang pernah merayap di bumi
satu ketika dahulu. Antara spesis megafauna yang dikenali seperti gajah mamot,
harimau bertaring lengkung, burung moa dan tenuk California. Sebut pasal
harimau bertaring lengkung ini, terdapat banyak fakta menarik berkenaan haiwan
ini.

1.
Bukan harimau sebenarnya

Selalunya bagi harimau moden seperti harimau Malaya dan harimau Siberia, kesemua harimau moden ini diletakkan di bawah subspesis Panthera tigris. Contohnya bagi harimau Malaya, ia diberi nama saintifik Panthera tigris jaksoni sementara harimau Siberia pula ialah Panthera tigris altaica. Tetapi bagi harimau bertaring lengkung, ia merupakan sebahagian daripada keluarga kucing prasejarah yang dikenali sebagai Smilodon fatalis dan dianggap saudara jauh kepada singa, harimau dan cheetah moden.

2.
Kucing bertaring lengkung seperti Smilodon

Kalau
ikut gambaran haiwan prasejarah, sudah tentu harimau bertaring lengkung ini yang
paling dikenali semua selain mamot. Tetapi tidak ramai tahu dalam subkeluarga
Machairodont di mana harimau ini merupakan sebahagian daripada subkeluarga
berkenaan, terdapat 12 jenis kucing yang amat digeruni dan punya reputasi sama
seperti haiwan bertaring lengkung. Antara spesis yang mempunyai taring sama
seperti harimau itu ialah Barbourofelis dan Megantereon. Selain itu, pakar
paleontologi turut membuat penemuan sesetengah spesis marsupial di Amerika
Selatan dan Australia turut mempunyai kebolehan menyimpan taring lengkung
seperti harimau bertaring lengkung.

3.
Tiga spesis berbeza Smilodon

Dalam
keluarga Smilodon, terdapat tiga spesis berbeza. Smilodon gracilis ialah spesis
yang paling kecil dengan berat 150 paun. Sementara Smilodon fatalis yang sentiasa
dikaitkan dengan imej harimau bertaring lengkung lebih besar sedikit dengan
berat 200 paun atau lebih. Tetapi Smilodon populator dari Amerika Selatan
dianggap spesis yang terbesar dalam keluarga berkenaan dengan berat separuh tan
bagi jenis jantan.

4.
Panjangnya taring…

Smilodon fatalis tidak akan menarik minat ramai orang jika ia hanya diketahui sebagai seekor kucing besar. Dengan taring lengkung berukuran 12 inci, ia menjadikan harimau bertaring lengkung ini mempunyai senjata yang digeruni. Malangnya, ia juga cukup rapuh dan mudah patah terutama bila berebut makanan dengan spesis karnivor lain seperti dire wolf (sejenis spesis serigala yang telah pupus). Dan bila ia patah, gigi tersebut tidak akan tumbuh lagi!

5.
Lemahnya rahangku…

Harimau
bertaring lengkung ini berupaya membuka rahangnya sehingga mencapai sudut 120
darjah, dua kali ganda lebih besar berbanding singa moden atau kucing yang
menguap di rumah. Tetapi kebanyakan spesis Smilodon tidak boleh mengigit mangsa
mereka dengan kuat kerana perlu melindungi aset taring mereka yang rapuh dan
mengelakkan ia patah secara tidak sengaja semasa memburu mangsa.

6.
Teknik memburu khas

Dengan
kombinasi taring yang rapuh tapi tajam dengan rahang yang lemah, harimau
bertaring lengkung ini terpaksa mengubah taktik pemburuan mereka. Berdasarkan
analisis pakar paleontologi, harimau ini akan menyerang dari bahagian dahan
rendah pokok sebelum mencucuk taringnya pada mana-mana bahagian mangsanya yang
terdedah termasuk leher sebelum berundur kembali ke tempat selamat. Haiwan yang
cedera akibat serangan itu akan mengalami pendarahan yang banyak sebelum mati
dan menjadi sajian makanan harimau itu.

7.
Haiwan berkumpulan

Seperti
mana kebanyakan spesis kucing besar moden hari ini, spesis Smilodon ini juga
berkemungkinan menjalani kehidupan secara berkumpulan. Ini berdasarkan analisis
saintis pada beberapa fosil Smilodon dan mendapati ada sesetengah harimau ini
mati akibat usia tua atau penyakit kronik. Dengan keadaan mereka yang lemah,
mereka tidak boleh bertahan di belantara tanpa sebarang bantuan atau
sekurang-kurangnya perlindungan kumpulan mereka.

8.
Lubang Tar La Brea

Kebanyakan
fosil Smilodon ini dijumpai di Lubang Tar La Brea di Los Angeles. Pakar-pakar
paleontologi berspekulasi lambakan fosil ini berlaku kerana mereka mengintai
peluang merebut makanan mudah dalam bentuk spesis megafauna lain yang
terperangkap dalam lubang berkenaan tanpa menyedari mereka juga akan
terperangkap semasa mengambil makanan mudah ini.

9.
Perbezaan saiz

Saiz
harimau bertaring lengkung dengan kucing besar moden boleh saja dibezakan
menerusi saiz badan. Bentuk badannya amat lasak termasuk leher tebal, dada
lebar dan kaki pendek tetapi berotot. Ini sebenarnya ada kaitan dengan gaya
hidup Zaman Ais ketika itu di mana pemangsa seperti Smilodon tidak mempunyai
keperluan mengejar mangsa seperti kucing besar moden hari ini dan melakukan
serangan hendap dari kawasan dahan rendah pokok. Ini membolehkannya berevolusi
dengan menyaksikan bentuk badannya menjadi lasak.

10.
Pupus selama 10,000 tahun

Tidak
ramai tahu apa punca harimau bertaring lengkung ini pupus sejak 10,000 tahun
lalu. Saintis menyifatkan kombinasi perubahan iklim dengan penurunan mangsa
bersaiz besar dan berotak udang menjadi punca kepupusan megafauna itu.

SUMBER

Strauss,
Bob. (2019). Top 10 Saber-Toothed Tiger Facts. ThoughtCo. https://www.thoughtco.com/facts-about-the-saber-tooth-tiger-1093337


5 Fakta Mengejutkan Mengenai Pewaris Terkini Uthmaniyah

Hari ini, ramai yang berbicara mengenai negara Turki. Selepas percubaan untuk menggulingkan Kerajaan pimpinan Receb Tayyib Erdogan mendapat liputan meluas, ramai yang menzahirkan solidariti dengan pelbagai cara tersendiri. Ini menunjukkan bahawa negara bekas pusat pemerintahan Khilafah terakhir Islam itu meraih tempat yang istimewa di hati murbawan Malaysia secara umumnya.

Fenomena ini bukanlah perkara yang baharu. Pemikir dan juga ilmuwan nusantara terkenal iaitu Hamka, ada menyentuh tentang kadar ‘nostalgia jiwa’ yang tinggi di kalangan nusantarawan kita terhadap Turki, di dalam bukunya yang bertajuk Sejarah Umat Islam. Pada era beliau lagi, setiap tragedi yang berlaku kepada Turki mendapat keprihatinan yang besar daripada umat Alam Melayu.

Rata-rata yang membaca sejarah Ustmaniyyah pasti mengenal nama Khalifahnya yang terakhir iaitu Sultan Abdul Hamid Kedua. Kisah penggulingan dan pemenjaraan beliau yang masyhur itu sangat menyayat hati. Apatah lagi, beberapa naratif sejarah menyebut bahawa anak-anak sang Sultan, terbuang di beberapa buah negara Eropah, lantas menjadi gelandangan dan terpaksa mengemis untuk meneruskan kehidupan. Sebuah kisah sadis dan kecederaan umat Islam lebih seratus tahun yang lampau.

Namun kini, adakah anda mengetahui nasib cucunda-cucunda kepada Sultan Abdul Hamid yang masih hidup sekarang?

Ini diperkenalkan Putera Kayıhan, atau nama penuhnya Putera Abdulhamid Kayıhan Osmanoğlu Efendi, salah seorang keturunan Sultan Abdul Hamid yang berbaki sehingga kini.

Putera Kayıhan adalah cucunda Sultan Abdul Hamid yang pertama dilahirkan di Turki selepas Kejatuhan Ustmaniyyah. Dilahirkan pada tahun 1979 dan berusia 37 tahun kala ini. Beliau menetap di Fatih, Istanbul dan merupakan sosok yang sangat dirai di Turki atau di dalam bahasa Arabnya ‘mahbub ladan-nas’ (celebrated people/selebriti).

Bagaimana nasabnya sampai kepada Sultan Abdul Hamid Kedua ialah dengan turutan ini.
Abdulhamid Kayıhan Osmanoğlu —> Harun Efendi —> Abdel Karem —> Selim Efendi (anak lelaki sulung Sultan) —> Sultan Abdul Hamid Kedua (sultan ke-36 dalam Dinasti Ustmaniyyah merangkap Khalifah ke-26 yang termaktub di dalam legasi Khilafah Agung Ustmaniyyah).

Ini menunjukkan Putera Kayıhan adalah generasi keempat selepas Sultan Abdul Hamid Kedua.

Berikut lima fakta menarik mengenai Putera Kayıhan yang perlu anda ketahui:

1) FASIH BERBAHASA ARAB DENGAN LAHJAH ARAB LUBNAN

Meskipun Putera Kayıhan dilahirkan di Istanbul, beliau sangat fasih berbahasa Arab dengan Lebanese Colliqual Accent.

Ini berikutan kedua ibubapanya yang dilahirkan di Tanah Syam (sebelum mereka kembali bermukim ke Turki), maka Putera Kayıhan membesar dengan bahasa Arab merupakan lingua franca di dalam rumahnya.

Hal ini sangat berbeza dengan majoriti leluhurnya yang hanya pandai berbahasa Turki meskipun mereka memegang status sebagai para Sultan (banyak buku sejarah Arab yang memanipulasi sudut kelemahan berbahasa Arab para Sultan Ustmaniyyah ini untuk memburukkan nama mereka).

Meskipun begitu, Putera Kayıhan mengalami sedikit kesukaran apabila berhadapan dengan Bahasa Arab Tinggi. Perkara ini diakui sendiri olehnya yang juga terkenal dengan sifat kerendahan dirinya, dan cermat serta lembut di dalam menuturkan kata.

Beliau pernah sekali ditemuramah oleh cabang saluran TRT Turki yang menggunakan Bahasa Arab Tinggi dan terdapat beberapa persoalan yang gagal dihadamnya dengan baik lalu menjadikan bual perbincangan sedikit tersasar. Hanyasanya keseluruhan temuramah tersebut sangat memuaskan dan memberansangkan. Bahkan jika rakaman rancangan itu bisa diputar secara kerap di media dunia Arab, Putera Kayıhan pasti saja mampu membentuk pengaruh yang luarbiasa di kalangan komuniti gergasi Arab yang belum tahu akan kewujudannya.

2) BANYAK BERTUKAR SEKOLAH.

Di zaman kanak-kanaknya, Putera Kayıhan sering bertukar sekolah setiap kali selepas identitinya sebagai cucunda Sultan Abdul Hamid diketahui oleh rakan-rakan sedarjah dan gurunya. Suasana Turki pada era 80-an dan awal 90-an yang super sekular seringkali menggugat ketenteraman beliau di sekolah, berikutan buku-buku teks sejarah di Turki telah sejak sekian lama merekodkan bahawa Sultan Abdul Hamid adalah pengkhianat besar kepada bangsa Turki. Seorang cikgu perempuannya yang mendapat tahu bahawa Putera Kayıhan adalah cucunda sang Sultan, dengan spontan telah menyatakan bahawa:

“Datukmu adalah pengkhianat!”.

Peristiwa ini diceritakan oleh Putera Kayıhan sendiri.

Katanya beliau kala itu masih seorang anak kecil dan tidak faham mengapa gurunya berkata demikian. Pulang ke rumah, beliau hanya menaruh kisah itu daripada diceritakan. Sehinggalah selepas beberapa ketika, beliau akhirnya menyuarakan juga peristiwa itu kepada ibubapanya kerana sebagai seorang anak kecil beliau ingin tahu mengapa Datuknya digelar orang sebagai pengkhianat.

Ibubapanya meskipun terperanjat, tetap dengan cara memahamkan seorang anak kecil, menceritakan segala kebaikan Sultan Abdul Hamid kepada Putera Kayıhan. Antaranya, sang Sultan menggemari wuduk dan sentiasa berada dalam keadaan berwuduk setiap masa. Sang Sultan bahkan mempunyai bekas wuduk yang berhampiran dengannya setiap ketika. Baginda tidak akan menandatangani sebarang dokumen ataupun menurunkan cop mohor diraja dalam keadaan tidak berwuduk. Jika ada dokumen yang datang kepadanya dalam keadaan tidak berwuduk, Baginda akan berwuduk dahulu dan barulah menandatanganinya. Ibubapanya juga menyebut, bahawa Sultan Abdul Hamid bersolat lima waktu, bahkan tidak meninggalkan solat sunat rawatib. Selepas diceritakan semua itu, ibubapanya bertanya,

“Bagaimana boleh Datukmu yang bersifat sebaik begini, dalam masa yang sama adalah seorang pengkhianat?”

Selain itu, antara bentuk cercaan yang diterima Putera Kayıhan, beliau diolok-olok dengan pernyataan bahawa Datuknya setiap masa hanya berjalan dengan mengangkat kepala dan tidak pernah sekali menundukkannya. Ejekan itu bahkan digayakan sendiri oleh mereka di hadapannya.

3) CEMERLANG DALAM SEMUA MATA PELAJARAN TETAPI TIDAK DALAM MATAPELAJARAN SEJARAH.

Meski sering berpindah sekolah, Putera Kayıhan merupakan pelajar yang cemerlang. Beliau sering cemerlang dalam semua subjek tetapi tidak di dalam subjek Sejarah. Ini berikutan segala yang dibacanya di dalam buku teks sejarah di sekolah adalah pendustaan dan pembohongan terhadap Ustmaniyyah* sekaligus bertentangan dengan segala yang diperikan kepada Putera Kayıhan oleh ahli keluarganya.

Putera Kayıhan tidak pernah sanggup untuk menulis kembali segala penipuan itu atas kertas jawapan, semata-mata untuk memperoleh markah peperiksaan. Hal ini menarik perhatian seorang gurunya dan Putera Kayıhan telah dipanggil untuk penjelasan.

Jawapan beliau ialah, segala yang ditulis olehnya pada kertas jawapan adalah apa yang beliau perolehi menerusi lisan ibubapanya.

Sehingga lah selepas beberapa soal dan jawab, gurunya bertanya, “Kamu ada hubungankah dengan Sultan Abdul Hamid (sehingga tidak mampu menerima yang buruk tentangnya)?”

Jawab Putera Kayıhan, “Saya dari keluarga Osmanoğlu”.

Gurunya membalas, “Jadi maknanya, ada hubungan?”

Jawab sang Putera, “Ya. Ada hubungan. Jika tiada hubungan, bagaimana semua matapelajaran saya bisa cemerlang, tapi tidak pada subjek Sejarah?”

Mujurlah gurunya ini adalah seorang pencinta legasi Ustmaniyyah juga (yang menyebabkan Putera Kayıhan terus kekal di sekolah itu). Balas gurunya, “Kalau begitu, saya juga punya hubungan dengan sang Sultan?”

Kerana terkejut, Putera Kayıhan membalas, “Bagaimana Cikgu juga ada hubungan? Adakah kita bersaudara?”

Jawab gurunya, “Tidak, bukan saudara. Hubunganmu dengan sang Sultan adalah hubungan darah. Adapun hubunganku dengan Baginda adalah hubungan roh (iaitu kecintaan).”

4) PERNAH MELAWAT GAZA PALESTIN.

Atas dasar kecintaan Putera Kayıhan untuk melihat bumi Palestin yang dianggapnya sebagai Tanah nenek moyangnya (Palestin berada di bawah pemerintahan Ustmaniyyah selama beberapa ratus tahun), beliau telah pergi ke Palestin pada tahun 2012 dengan mengikuti delegasi sebuah parti politik Turki.

Perjalanan untuk ke Semenanjung Gaza bukanlah mudah. Beliau pada awalnya terdengar ada sebuah delegasi parti politik, iaitu Great Unity Party yang akan ke Gaza. Beliau mengikuti rombongan ini terlebih dahulu ke Mesir via kapalterbang, kerana Gaza hanya boleh ditelusi menerusi Ma’bar Rafah di Semenanjung Sinai berikutan Ma’bar Rafah adalah satu-satunya pintu masuk ke Gaza. Di Mesir beliau tidak mendapat rekemendasi daripada kedutaan Turki di sana untuk bersama dengan delegasi atas alasan, mereka risau terhadap keselamatan Putera Kayıhan.

Balas Putera Kayıhan, “Saya tetap mahu masuk juga. Ada orang yang menanti saya di sana. Sangat penting. Jika delegasi tidak mahu pergi, bawa saya ke depan pintu masuk Rafah”.

Dipendekkan cerita, mereka akhirnya ke sana juga. Di depan gerbang Rafah, saat pasport delegasi dikumpulkan untuk diberi kepada askar Israel, Putera Kayıhan meminta agar pasportnya diletakkan paling atas, dengan harapan yang sangat tinggi agar beliau dapat masuk. Natijahnya, mereka dibenarkan melintas masuk selepas beberapa jam menunggu di hadapan gerbang.

Ziarah itu sangat ringkas. Hanya sehari semalam saja. Namun Putera Kayıhan sangat menyarankan kepada sesiapa yang ada peluang ke sana, agar pergi lah. Lihat segalanya dengan mata kepala sendiri, kerana terdapat perbezaan yang jelas antara melihat melalui perantaraan media massa, berbanding berdiri sendiri di tempat bergolak itu. Berziarah serta berbicara dengan penduduk Gaza, melawat perkuburan para Syuhada’ dan berdiri di tengah-tengah runtuhan bangunan, semuanya membuahkan emosi dan kesedaran yang luarbiasa.

Putera Kayıhan adalah keturunan Keluarga Besar Osmanoğlu yang pertama menjejakkan kaki ke Palestin sejak tempoh 110 tahun.

5) MENDAPAT KERAKYATAN TURKI

Meskipun berdarah Ustmaniyyah, Putera Kayıhan hanya mendapat kerakyatan Turki pada usia beliau lapan tahun. Selama tahun-tahun terawal penghijrahan keluarganya ke Turki, dalam tempoh itu, mereka hanya menetap di Turki dengan menggunakan visa yang sentiasa perlu diperbahurui apabila tamat tempoh.

Hanya apabila Turgut Özal menjadi Presiden Turki, barulah Putera Kayıhan dan keluarganya diberikan status kewarganegaraan tetap oleh Presiden itu, sekaligus separa-menamatkan ‘tragedi kehidupan dalam buangan Keluarga Besar Osmanoğlu’.


Sejarah Februari Hanya Memiliki 28 Hari Sahaja

Jawapan kepada mengapa Februari hanya ada 28 hari sahaja, admin ingin membawa pembaca menyelusuri sejarah pembentukan kalendar yang kita gunakan pada hari ini.

Penetapan kalendar masihi (Romulus Calendar) ini dimulakan pada
zaman Empayar Rom lagi, iaitu sekitar Abad ke-8 SM. Pada dasarnya, sistem kalendar Masihi mengandungi 10 bulan sahaja, yang digelar sebagai Sistem Kalendar Romulus. Sistem kalendar ini bermula daripada Ekuinoks Musim Bunga (Spring Equinox), iaitu bermula daripada bulan Martius (Mac) dan berakhir pada Equinoks Musim Luruh (Autumn Equinox). Januari dan Februari tidak wujud pada masa itu. Berikut merupakan bulan-bulan dan jumlah hari dalam Sistem Kalendar Romulus;

Martius: 31 hari
Aprilius: 30 hari
Maius: 31 hari
Junius: 30 hari
Quintilis: 31 hari
Sextilis: 30 hari
September: 30 hari
October: 31 hari
November: 30 hari.
December: 30 hari.

Jika dihitung kesemua jumlah hari, maka sistem Kalendar Romulus hanya ada 301 hari sahaja setahun. Masalah ini wujud apabila Musim dingin (winter) tidak diberi nama, kerana tiada tempoh bulan dan tidak berguna kepada petani-petani. Petani-petani menggunakan sistem kalendar ini sebagai jadual untuk bercucuk tanam dan menuai hasil tanaman. Jadi, mereka tidak mengira musim dingin kerana ia tiada guna kepada petani-petani. Jadi, apabila ditanyakan kepada warga Rom berkenaan 61 hari lagi, apakah bulan pada hari tersebut? Mereka akan menjawab, “tiada.”

Raja Numa Pompilius merasakan bahawa sistem ‘tiada bulan’ itu adalah sesuatu yang mengarut. Mengapa ada kalendar, tetapi ‘tiada’ 61 hari setahun? Oleh yang demikian, Raja Numa Pompilius menggariskan 12 kitaran bulan setahun pada tahun 713 SM. Hasil daripada penyelarasan beliau, maka setahun 355 hari dapat diterbitkan, dengan pengenalan kepada bulan-bulan musim dingin, iaitu Januari dan Februari di hujung Kalendar Romulus sedia ada, menjadikan Februari sebagai bulan terakhir dalam Kalendar Romulus.

Walaubagaimanapun, unsur-unsur mistik diterapkan oleh Numa Pompiulus, menyatakan bahawa nombor genap (30) membawa nasib yang malang. Oleh itu, beliau cuba menukarkan setiap bulan kepada hari yang ganjil. Daripada perkiraan Numa Pompiulus, February hanya ada 28 hari (nombor genap) bagi menggenapkan 355 hari setahun, mengikut perkiraan ahli astronomi Rom. Jadi, jika terpaksa menerima nasib malang, biarlah ia yang paling pendek. Itulah antara pendapat pengkaji Kalendar Romulus ini. Bulan-bulan dan hari-hari adalah seperti berikut:

Martius: 31 hari
Aprilius: 29 hari
Maius: 31 hari
Junius: 29 hari
Quintilis: 31 hari
Sextilis: 29 hari
September: 29 hari
October: 31 hari
November: 29 hari.
December: 29 hari.
Ianuarius: 29 hari
Februarius: 28 hari.

Raja Numa Pompilius pula menetapkan 1 Ianuarius sebagai permulaan tahun bagi setiap tahun, walaupun kitaran tahunan pertanian bermula daripada Martius. Namun, tahun demi tahun, dan fenomena empat musim (dingin, bunga, panas dan luruh) seperti mempunyai suatu corak yang seragam mengikut peredaran bumi mengelilingi matahari. Oleh yang demikian, sistem kalendar 355 hari terasa tidak relevan dalam setahun. Oleh itu, untuk memudahkan penambahan hari setahun, Pemerintah Rome meletakkan satu lagi bulan dengan jumlah hari 27 hari, yang dipanggil Mercedonius sebagai bulan lompat selepas Februari. Seterusnya, mereka membuang beberapa hari dalam bulan Februari, menjadikan jumlah hari dalam bulan Februari hanya 24 hari sahaja pada tahun yang ada bulan lompat tersebut.

Sistem kalendar ini seterusnya ditetapkan oleh Pendeta Agung (The High Priest), yang menyebabkan berlaku kekeliruan di mana-mana sahaja berkenaan dengan hari dan bulan. Masakan tidak, Pendeta Agung yang bertukar menjadi orang politik ini sesuka hati sahaja menukar-nukarkan jumlah hari dan bulan, bergantung kepada musim yang tidak seragam (berlaku anjakan ekuinoks) dan juga disebabkan oleh politik.

Pada zaman Julius Caesar, orang Rome tidak tahu hari tersebut hari apa, bulan apa dan tahun apa. Bagi mengurangkan kecelaruan dalam kalendar, Caesar meneruskan jumlah bulan dan membentuk kembali kalendar. Perkara ini berlaku sejurus selepas Empayar Rom menakluki Mesir. Untuk memastikan Orang Rome mendapatkan semula kalendar yang seragam, beliau telah memanjangkan hari dalam setahun, menjadikan tahun 46 SM adalah tahun yang terpanjang dalam sejarah Rome. Masakan tidak, tahun tersebut ada 445 hari!!!!

Caesar menyusun kembali kalendar dengan pemerhatian matahari oleh ahli-ahli astronomi Rome dan menambahkan jumlah hari dalam bulan-bulan tertentu sehinggalah terbit 365¼ hari setahun, itupun selepas Julius Caesar mencontohi Jumlah Hari dalam sistem Kalendar Mesir Purba (walaupun Kalendar Mesir ialah Lunaris, tetapi ia tetap 365¼ hari) yang dikenali sebagai Kalendar Julian. Februari, walaubagaimanapun masih berada di hujung kalendar, mengekalkan jumlah 28 harinya, manakala bulan lompat Mercedonius dibuang terus selama-lamanya. Berikut adalah sistem hari dalam Kalendar Julian.

Ianuarius: 31 hari.
Februarius: 28 hari (29 hari pada tahun lompat)
Martius: 31 hari
Aprilius: 30 hari
Maius: 31 hari
Junius: 30 hari
Quintilis: 31 hari (dinamakan Julius kerana bulan kelahiran Julius Caesar)
Sextilis: 31 hari (dinamakan Augustus kerana bulan kelahiran Augustus Caesar)
September: 30 hari
October: 31 hari
November: 30 hari.
December: 31 hari.

Pada tahun 1582, Berlakulah Pengkajian Sistem Kalendar ini oleh Tamadun Barat Moden, diperkenalkan oleh Pope Gregory XIII. Sistem kalendar ini yang akhirnya digunakan secara seragam (kalendar sivil) di seluruh dunia pada zaman moden ini, ataupun dikenali sebagai Kalendar Gregory, sempena mengambil nama Pope Gregory XIII tersebut.


Program Ehsan Tabung Haji Memanfaatkan Ramai Asnaf

Lembaga Tabung Haji telah memulakan siri jelajah Program Ehsan dengan menyumbang RM 70 000 kepada 140 0rang asnaf fakir miskin di bawah program tanggungjawab korporat (CSR) tahunnanya yang dimulakan di Bangunan Lembaga Tabung Haji, Jalan Tun Razak.

Program Ehsan Tabung Haji mensasarkan sumbangan kepada seramai 1941 asnaf fakir dan miskin di seluruh negara. Program ini juga dirasmikan oleh Tuan Haji Mohd Hisham Harun, Pengurus Besar Kanan Bahagian Sumber Manusia Tabung Haji. Golongan golongan yang menerima sumbangan ini ialah warga emas, ibu dan bapa tunggal serta orang kelainan upaya (OKU) yang miskin tegar.

Program ini telah dijalankan di Pahang, Kelantan, Pulau Pinang, Selangor, Sarawak, Perak, Melaka dan Negeri Sembilan. Tabung Haji juga akan meneruskan siri jelajah ini ke seluruh Malaysia.


Masakado – Sumpahan Samurai Pertama Yang Menghantui Tokyo

Setiap
negara mempunyai mitos dan kisah hantunya yang tersendiri. Di Malaysia, bukan
sekali dua kita mendengar kisah Volkswagen kuning di Lebuhraya Karak yang bisa
membuatkan bulu roma sesiapa saja meremang. Tetapi di Jepun atau lebih tepat di
Edo, kisah hantu ini berhubungkait dengan seorang lelaki yang selayaknya
digelar samurai pertama di Jepun dan dianggap musuh kepada maharaja yang memerintah
pada zamannya. Dan walaupun selepas satu milenia, namanya menjadi igauan ngeri
penduduk Tokyo. Kisah yang saya maksudkan ialah sumpahan Taira no Masakado.

Tokyo
yang kita kenali hari ini amat berbeza dengan Edo/Tokyo pada masa lampau. Ini
kerana wilayah ini menjadi tumpuan kelompok pahlawan terutama golongan
terpinggir dan penjenayah berleluasa. Tetapi ini juga permulaan kepada
kewujudan samurai, nama gelaran yang diberi mereka yang bermaksud sedia untuk
berkhidmat dan kesetiaan mereka ditumpahkan kepada maharaja Jepun. Tetapi bagi
Masakado, kesetiaan sebegini tidak akan ke mana kerana beliau merasakan akan
wujud satu era di mana samurai menjadi penentu kekuasaan takhta dan kuasa bakal
beralih arah kepada mereka.

Dan
ini yang mendorong pembesar yang menguasai wilayah Kanto itu memutuskan untuk
memberontak dan menubuhkan kerajaannya sendiri. Pada tahun 939, Masakado
mengetuai pemberontakan ke atas kerajaan pusat di Kyoto dengan menyerang dan
membunuh gabenor daerah Hitachi sebelum menawan daerah Shimotsuke dan Kosuke
pada Disember tahun sama. Selepas berjaya menakluk dua kawasan itu, beliau
memberitahu para pengikutnya bahawa beliau dipilih oleh Amaterasu sebagai
pemerintah baru Jepun sekaligus membolehkannya ditabalkan sebagai maharaja
baru, satu perkara yang menimbulkan kemurkaan Maharaja Suzaku ketika itu.

Sebagai
tindak balas, baginda meletakkan ganjaran lumayan bagi sesiapa saja yang
berjaya membunuh individu yang dianggap pengkhianat kepada kerajaannya. 59 hari
selepas itu, Masakado mati dibunuh oleh sepupunya Taira no Sadamori dan
Fujiwara no Hidesato dalam Pertempuran Kojima pada tahun 940. Sebagai ganjaran
kepada tindakannya itu, beliau mendapat kedudukan istimewa dalam istana
termasuk dilantik sebagai gabenor daerah Mutsu. Tetapi bagi Masakado,
kematiannya bukan pengakhiran tetapi permulaan kepada sumpahan yang terus
bertahan sehingga hari ini.

Legenda
ada menyebut bahawa beliau kebal kecuali pada bahagian kepala berikutan
kegagalan ibunya, seekor ular gagal menjilat kepalanya. Dan penduduk tempatan
ada melihat kumpulan rama-rama dan pelangi muncul serentak di Kyoto sekaligus
sebagai petanda pemberontakan Masakado. Bagi pihak pemerintah ketika itu, semua
ini cuba ditembak jatuh dengan mengeluarkan propaganda beliau mati dalam
keadaan terhina dan terseksa di barzakh. Tetapi khabar-khabar ini membuktikan
mereka sebenarnya amat terkesan dengan ancaman Masakado.

Anak
perempuannya, Takiyasha mempunyai kemahiran ilmu hitam dan berjaya
membangkitkan sekumpulan katak semasa tinggal di runtuhan kubu milik bapanya
itu. Dalam Bahasa Jepun, perkataan katak atau kaeru turut merujuk kepada
kepulangan. Kepulangan yang dimaksudkan ialah kembalinya Masakado sebagai hantu
untuk membalas dendam. Untuk mengelak perkara ini berlaku, Sadamori dan
Hidesato diarah membawa kepala Masakado ke Kyoto di mana ianya digantung di
atas pokok di sebuah pasar. Masalahnya, kepalanya terbang ke udara setiap malam
dan mencetuskan keributan dalam kalangan orang ramai sambil bertanya, “Di
manakah badanku?!”

Tidak
lama selepas itu, ia terbang menghilangkan diri sebelum dipanah oleh seorang
pahlawan tempatan. Lokasi peristiwa itu berlaku ditandakan menerusi pembinaan
sebuah kuil di Gifu. Akhirnya, kepala Masakado jatuh di sebuah perkampungan
nelayan terpencil di Shibazaki. Bila penduduk tempatan mengetahui kepala itu
milik siapa dan kisah di sebaliknya, mereka segera membasuhnya, memberi
pengebumian secara terhormat dan meletakkan batu nisan yang diukir dengan
mantera-mantera untuk menghalangnya dari menganggu penduduk. Namun, itu tidak
menghalang lebih banyak peristiwa aneh termasuk kemunculan hantu Masakado dan
apa saja peristiwa buruk yang menimpa perkampungan itu, mereka tahu siapa yang
harus dipersalahkan.

Tetapi
kehebatan dan ketokohan Masakado turut memberi inspirasi kepada samurai-samurai
lain selepasnya mendapatkan kuasa melalui pertempuran. Dan sejak itu, gelaran
shogun yang seharusnya bersifat sementara dan hanya digunakan semasa darurat
dipergunakan sepenuhnya mereka untuk memerintah Jepun dengan maharaja-maharaja
selepas itu dijadikan sebagai boneka untuk mengesahkan kekuasaan mereka. Hasil
daripada semua ini, mereka tidak pernah lupa individu yang bertanggungjawab
merealisasikan impian mereka: Masakado. Justeru, Kuil Kanda yang menempatkan
kepalanya menjadi sebahagian daripada ibu negara baru Jepun yang diperintah
shogun: Edo atau Tokyo hari ini.

Namun,
kekuasaan dan pengaruh Masakado gagal membantu samurai-samurai selepasnya
menangani ancaman samurai yang setia kepada maharaja menjelang abad ke-19. Ya,
ulangan Pertempuran Kojima tetapi bezanya, ini membabitkan pemulihan semula
institusi maharaja. Samurai yang bertanggungjawab menaikkan shogun juga
bertanggungjawab memulihkan kekuasaan Maharaja Meiji pada tahun 1868 dan
menyediakan asas kepada Jepun moden hari ini. Edo dinamakan semula To-kyoto
(ibu negara timur) sebelum dipendekkan kepada Tokyo. Manakala Masakado pula
diisytiharkan secara rasmi sebagai musuh maharaja sekaligus menamatkan status
semi-kedewaannya itu. Ini termasuklah tanah yang menempatkan kubur kepalanya
dimiliki oleh Kementerian Kewangan Jepun pada pertengahan abad ke-19.

Tetapi
jika kerajaan Jepun moden menyangka sumpahan Masakado sudah berakhir, mereka
salah. Sejak itu, kementerian sentiasa dilanda pelbagai masalah termasuk
bangunannya musnah semasa gempa bumi 1923. Dan bila sebuah bangunan baru
dibina, ia menyaksikan lebih banyak tragedi yang menyaksikan 14 orang terbunuh
termasuk Menteri Kewangan Jepun sendiri. Pada tahun 1928, barulah pihak
kementerian mengakui tapak bangunan mereka dibina di atas kubur Masakado. Satu
upacara diadakan untuk menenangkan hantu Masakado tetapi mereka terlupa
meletakkan batu nisan baru di tempat asal.

Dan
ini merupakan alasan yang digunakan apabila sembilan premis pejabat termasuk
pejabat kementerian musnah terbakar bila disambar petir. Pada tahun 1945 pula, cubaan
tentera Amerika memusnahkan kubur samurai pertama itu mengakibatkan seorang pemandu
jentolak terbunuh apabila jentolak yang dipandunya terbalik semasa cuba hendak
meratakan kubur berkenaan. Plot tanah membabitkan kubur itu seharusnya menjadi
kawasan tempat meletak kenderaan tetapi rancangan tersebut dibatalkan selepas
dinasihati oleh kerajaan Jepun kerana bimbang lebih banyak insiden tidak
diingini berlaku jika ia tetap diteruskan.

Pada
tahun 90-an pula, firma kewangan Mitsui Finance Corporation menjual hak mineral
di tanah yang mengandungi plot kubur Masakado. Bagi yang tahu kisah di sebalik
ini, pasti ada menganggap eksekutif-eksekutif syarikat berkenaan sudah hilang
akal. Tetapi pada mereka, itu saja peluang untuk menstabilkan kedudukan
kewangan mereka. Hasilnya, syarikat sama musnah apabila memfailkan perintah
muflis pada tahun 2002. Dan sejak itu, sebuah kumpulan sukarelawan yang
bertugas menjaga kuburnya ditubuhkan dan sebuah akaun bank atas namanya turut
dibuka di Bank of Tokyo-Mitsubishi UFJ kononnya sebagai rasuah terhadap hantu
itu.

Untuk
mengelak lebih banyak masalah, syarikat-syarikat turut mengeluarkan pantang
larang tertentu berkenaan binaan yang menghadap kubur Masakado. Pertama,
bahagian yang menghadap kuburnya tidak dipasang dengan tingkap. Kedua, susunan
meja dibuat agar ia tidak membelakangkan kubur itu. Jika ada yang berbuat
demikian, maka mereka dianggap tidak menghormati hantu Masakado. Jadi,
faham-fahamlah sendiri jika premis bangunan yang digunakan dihantui oleh
samurai pertama Jepun itu.

Tetapi
bukan kubur Masakado saja yang dianggap antara tempat paling berhantu di Jepun.
Jika anda berkunjung ke Toyama Park pada waktu malam, maka bersedialah
mendengar raungan dan tangisan yang menakutkan di situ. Di sinilah terletaknya
kubur besar menempatkan mangsa-mangsa jenayah perang Jepun atau lebih tepat
mangsa eksperimen unit perang kimia dan biologi Jepun semasa Perang Dunia
Kedua, Unit 731 yang diketuai Mejar Jeneral Jiro Ishii. Mangsa-mangsa
eksperimen bukan saja orang awam tetapi juga tentera musuh dari China hinggalah
Mongolia.

Dan
bagi rakan-rakan yang pernah menjadi ekspatriat di Jepun, pasti sudah dengar
kisah kediaman Perdana Menteri Jepun yang berhantu. Kediaman ini dihantui
pelbagai peristiwa berdarah termasuk pembunuhan Perdana Menteri Inukai Tsuyoshi
pada tahun 1932 dan cubaan rampasan kuasa pada tahun 1936. Lubang peluru dan
kesan kebakaran masih boleh dilihat sehingga hari ini. Tetapi kesan fizikal ini
tidak setanding dengan kelibat hantu-hantu berpakaian uniform tentera merayau
di taman pada waktu malam yang dilihat sesetengah staf kediaman rasmi itu.

Bukan
sekali dua kisah bekas-bekas Wanita Pertama Jepun enggan berpindah ke kediaman
itu alasan ia berhantu. Walaupun Perdana Menteri Jepun, Shinzo Abe menyatakan
kediaman rasmi itu terlalu besar untuk keperluannya, wujud spekulasi beliau
enggan berpindah atas alasan ianya berhantu. Jika tidak, mengapa Abe boleh
menanyakan soalan cepumas ini kepada rakan-rakan penggubal Parti Liberal
Demokratik Jepun (LDJ) semasa satu majlis makan malam di Nagatacho, “Saya tidak
rasakan boleh tinggal di sini kerana ia berhantu. Jadi, boleh tak kita tinggal
di sini bersama-sama?”

RUJUKAN:

1.
Clements, Jonathan. (2019). The curse of Masakado: why a malevolent ghost
haunts Tokyo. The Guardian. https://www.theguardian.com/cities/2019/jun/10/the-curse-of-masakado-why-a-malevolent-ghost-haunts-tokyo?fbclid=IwAR3Uo3ArFvTg3EQHsRnBQPgWd5V8EKaeuG6FTrFfrVqxAU7Qp-w1G-Hc7SI

2.
McCurry, Justin. (2013). Japanese prime minister fails to move back into
‘haunted’ residence. The Guardian. https://www.theguardian.com/world/2013/aug/19/japan-prime-minister-official-residence-haunted

3.
Lloyd-Parry, Richard. (2011). Suburban Tokyo park may hide a terrible wartime
secret. The Australian. https://www.theaustralian.com.au/news/world/suburban-tokyo-park-may-hide-a-terrible-wartime-secret/news-story/b15cd11f1cab45d50d69d30ef3a6dad5

4.
SoraNews24. (2015). Japan is full of ghosts: Visiting the grave of Taira no
Masakado’s head. https://soranews24.com/2015/06/30/japan-is-full-of-ghosts-visiting-the-grave-of-taira-no-masakados-head/


Ajaran Sesat Ketika Era Kesultanan Johor-Riau-Lingga

Kesultanan Riau-Lingga merupakan pecahan daripada empayar Kerajaan Johor-Riau-Lingga-Pahang. Disebabkan perjanjian antara penjajah Inggeris dan Belanda pada tahun 1824 yang membahagi-bahagikan wilayah penguasaan mereka, selain faktor konflik dalaman istana dan pengaruh kuat Yang Dipertuan Muda Bugis dalam Kesultanan Johor ketika itu, telah menyebabkan Kepulauan Riau-Lingga yang menjadi pusat pemerintahan Sultan Johor dan Yang Dipertuan Muda Bugis ketika itu dipisahkan wilayah pentadbirannya dengan tanah besar Johor.

Sepanjang pemerintahan Kesultanan Johor-Riau-Lingga terutamanya selepas berpecahnya kepulauan Riau-Lingga menjadi kesultanan yang baharu, keilmuan Islam, bahasa dan kesusasteraan Melayu berkembang dengan begitu pesat sekali dengan Kepulauan Riau-Lingga sebagai pusatnya. Hal ini pernah dibincangkan oleh penulis dalam artikel penulis yang bertajuk “Kesultanan Riau-Lingga, Pusat Kegemilangan Institusi Keilmuan dan Persuratan Melayu Pada Akhir Abad ke-19 dan Awal Abad ke-20,” siaran pada 26 Ogos 2017.

Dalam sejarah Kesultanan Johor-Riau-Lingga, terdapat beberapa orang Yang Dipertuan Muda Bugis (YDPM) yang amat dikenali sebagai seorang yang warak, berilmu agama tinggi dan menguatkuasakan undang-undang Islam dalam pentadbiran mereka seperti Raja Haji fisabilillah (YDPM keempat), Raja Ali bin Raja Ja’afar (YDPM kelapan), Raja Haji Abdullah (YDPM kesembilan) dan Raja Muhammad Yusuf al-Ahmadi (YDPM ke-10). Ketika zaman pentadbiran Raja Ali bin Raja Ja’afar, beliau telah mengamalkan tareqat Naqsyabandiyyah dan semua anak kerabat diraja Johor-Bugis turut mempelajari dan mengamalkan tareqat tersebut. Antara ulama yang menjadi guru mereka seperti Shaykh Ismail bin Abdullah al-Minqabawi. Pulau Penyengat sering dijadikan pusat kegiatan ibadat tareqat mereka.

Terdapat juga Sultan Johor-Riau yang amat dikenali dengan kewarakannya seperti Sultan Abdul Rahman Muadzam Shah ibni Sultan Mahmud Riayat Shah. Baginda merupakan Sultan Johor-Riau dan juga merupakan Sultan Riau-Lingga yang pertama apabila terbentuknya Kesultanan Riau-Lingga. Baginda amat dikenali sebagai seorang abid yang kuat beribadat, selalu bercampur dan bergaul dengan para ulama’ dan sering menangis ketika sedang beribadat kerana kekhusyukannya terutamanya ketika sedang membaca khutbah Jumaat. Umumnya, persekitaran keilmuan Islam dan perundangan Islam di Kepulauan Riau-Lingga semasa pemerintahan dinasti Yang Dipertuan Muda Bugis menjadikan kepulauan tersebut pusat keilmuan Islam dan juga pusat kesusasteraan dan kebudayaan Melayu yang cemerlang pada abad ke-19 dan awal abad ke-20.

Ketika zaman pemerintahan Sultan Mahmud Riayat Shah (Sultan Mahmud III) sebagai Sultan Johor-Riau (Dinasti Bendahara) dan Raja Ja’afar sebagai YDPM keenam, terdapat seorang lebai daripada Minangkabau (Sumatera Barat) datang belayar ke Pulau Lingga yang dikenali sebagai Lebat Tamat. Beliau mengakui bahawa dirinya sebagai seorang yang berpengetahuan tinggi dalam ilmu-ilmu agama terutamanya ilmu hakikat (ilmu tasawwuf atau sufisme). Beliau menamakan ajarannya sebagai Ajaran “Isa” atau “Isi” dan mengajar ajaran sesatnya kepada orang ramai. Ajarannya begitu jauh terpesong sehingga beliau mendakwa bahawa dirinya adalah Allah SWT (na’uzubillahi min zalik). Ramai orang awam yang terpengaruh dengan ajaran sesat tersebut. Pengikutnya yang bertambah ramai mengagung-agungkan dirinya dan menganggap guru mereka itu sebagai seorang wali yang penuh dengan karamah. Beliau juga mengajar bahawa terdapat seekor burung dari syurga yang akan menyucikan diri seseorang itu daripada segala najis dan hadas besar. Setiap kali beliau dan para pengikutnya belayar menaiki perahu, maka setiap kayuhan mereka akan berzikir, “Habib ar-Rahman, Allahumma solli ‘alaih.” Lama-kelamaan ajaran sesat tersebut semakin menjadi-jadi dan mengarut.

Raja Ja’afar menjadi murka apabila beliau mengetahui tentang perkara tersebut daripada para pegawainya di Lingga. Lebai tersebut bersama-sama para pengikutnya ditangkap, disuruh bertaubat dan dicukur botak kepala mereka. Tidak cukup di situ, Lebai Tamat belayar keluar dari Pulau Lingga menuju ke Lampung (hujung selatan Sumatera) dan beliau mereka suatu ajaran sesat yang baharu. Kali ini, beliau mendakwa dirinya kepada orang ramai di sana bahawa beliau adalah jelmaan Raja Haji fisabilillah yang syahid di Teluk Ketapang, Melaka, dan dihidupkan semula. Untuk meyakinkan orang ramai, beliau menceritakan semua perihal peribadi tentang Raja Haji dan anak-anak Almarhum untuk membuktikan bahawa beliau adalah Almarhum Raja Haji yang dihidupkan semula. Ramai orang Bugis di Lampung mempercayai dakwaan beliau dan terpengaruh dengan ajaran sesatnya. Dengan pengikutnya yang bertambah ramai yang mengagung-agungkan dirinya sehingga ke tahap menyembah, maka pengaruh dan kuasanya semakin besar sehingga beliau diberi dua tiga buah perahu.

Lebai Tamat kemudiannya belayar ke Pulau Lingga semula menaiki bot yang dikibarkan bendera kuning untuk menyebarluaskan ajaran sesatnya. Ketika itu, Raja Ja’afar telah berangkat pulang ke Riau dan adindanya, Raja Idris dilantik sebagai wakil beliau di pulau tersebut. Lebai Tamat mengadap Raja Idris dengan membawa hadiah dan beberapa orang suruhannya. Lebai Tamat kemudiannya berjaya mempengaruhi Raja Idris sehingga beliau memanggil Raja Idris dengan panggilan Idris sahaja. Pengarang Tuhfat al-Nafis iaitu Raja Ali Haji menyatakan bahawa beliau tidak pasti sama ada terdapat tipu muslihat yang dilakukan oleh Lebai Tamat ke atas Raja Idris (sihir, pukau) atau Raja Idris sendiri benar-benar terpengaruh dengan ajaran sesat tersebut. Oleh sebab itu, pengaruh Lebai Tamat menjadi kebal dengan adanya perhubungan baik antara beliau dengan Raja Idris.

Apabila Sultan Mahmud mengetahui ajaran sesat tersebut, baginda menjadi sangat murka. Lebai Tamat dibawa mengadap baginda. Baginda kemudiannya menyuruh Lebai Tamat menukarkan mukanya kepada muka Almarhum Raja Haji fisabilillah yang sebenar untuk membuktikan bahawa dakwaannya benar, tetapi semestinya perintah tersebut tidak boleh dilakukannya. Maka, atas perintah Sultan Mahmud, Lebai Tamat dan para pengikutnya daripada kalangan orang-orang Bugis semuanya dijatuhi hukuman bunuh. Para pengikutnya yang lain lari bertempiaran. Tetapi, Lebai Tamat berjaya melarikan diri dengan belayar ke Inderagiri.

Di Inderagiri juga, Lebai Tamat terus menyebarluaskan ajaran sesatnya kepada orang ramai di sana. Sultan Mahmud bertambah murka dan memerintahkan supaya Raja Ja’afar mencari jalan supaya Lebai Tamat dapat ditangkap dan dibunuh untuk mengelakkan beliau daripada menyesatkan lebih ramai orang ramai dan memburukkan-burukkan kerabat diraja Johor-Bugis kerana dakwaannya sebagai jelmaan semula Almarhum Raja Haji fisabilillah. Apabila Raja Ja’afar mendapat surat perintah tersebut, maka beliau mengarahkan anakanda saudaranya, Raja Ismail, belayar ke Inderagiri untuk memujuk Lebai Tamat dengan segala tipu helah untuk dibawa ke Riau bagi dijatuhkan hukuman bunuh.

Raja Ismail belayar ke Inderagiri dan berjumpa dengan Lebai Tamat dengan penuh hormat dan kemuliaan. Raja Ismail berpura-pura menyatakan bahawa beliau dan Raja Ja’afar mempercayai dakwaan dan ajaran Lebai Tamat serta menjemput beliau ke Riau bagi diraikan secara kehormat. Akhirnya Lebai Tamat termakan tipu helah Raja Ismail dan bersetuju untuk belayar bersama ke Riau. Sepanjang pelayaran mereka ke Riau, Raja Ismail meneruskan memberi penghormatan kepada Lebai Tamat untuk terus memastikan kepercayaan penuh Lebai Tamat terhadap beliau.

Di Riau, Raja Ja’afar bersama orang-orangnya bersiap sedia “menyambut” kedatangan Lebai Tamat seperti menyambut kedatangan raja dan orang-orang kenamaan. Apabila Raja Ismail dan Lebai Tamat berlabuh di pantai Riau, mereka “disambut” secara besar-besaran. Lakonan tersebut berakhir apabila orang-orang Raja Ja’afar menangkap Lebai Tamat dan diikat. Lebai Tamat kemudiannya dihukum bunuh dengan dipancung. Kepalanya dibawa ke Lingga untuk dipersembahkan kepada Sultan Mahmud. Dengan kematian Lebai Tamat, maka berakhirlah ajaran sesat yang dibawa olehnya dan ajaran tersebut terus terkubur.

Dari segi hukum Islam, orang Islam yang mendakwa bahawa dirinya adalah Tuhan atau dewa untuk disembah dan diagung-agungkan boleh dianggap telah keluar daripada agama Islam (murtad) sekiranya tidak bertaubat. Mereka dan para pengikut mereka perlu diajar ajaran Islam yang sebenar dan disuruh bertaubat. Sekiranya mereka tetap berdegil, bahkan bertindak menyebarluaskan lagi ajaran sesat mereka, maka mereka wajar dibunuh, seperti yang dilakukan oleh Sultan Mahmud dan Raja Ja’afar terhadap Lebai Tamat dan para pengikutnya. Pihak pemerintah dan pihak berkuasa agama perlu sentiasa memantau sebarang aktiviti yang menyalahi akidah Ahlus Sunnah wal Jama’ah, selain penguatkuasaan undang-undang yang tegas. Ini kerana golongan penyebar ajaran sesat merupakan golongan yang sesat lagi menyesatkan yang boleh mengancam akidah umat Islam dan menggugat keharmonian masyarakat. Mereka sebenarnya mencari pengaruh dan kuasa bagi mendapatkan kerusi kepimpinan, harta dan sanjungan demi memenuhi kepentingan diri mereka sendiri.

Walaupun kerabat diraja Johor-Riau ketika itu terlibat dalam kegiatan sufisme, tetapi mereka berpandukan ajaran Islam yang sebenar dengan merujuk kitab-kitab agama dan bimbingan para ulama’ yang betul. Raja Ja’afar sendiri diceritakan dalam Tuhfat al-Nafis sebagai seorang yang selalu berdamping dengan para ulama, selalu membaca kitab-kitab usuluddin dalam bahasa Melayu yang dibimbing oleh para ulama sebenar, suka mendengar kisah-kisah raja di luar negeri dan qari-qari al-Qur’an yang datang dari luar negeri akan digajikannya selama beberapa bulan dengan gaji yang lumayan untuk mengajar dirinya, anak-anaknya dan para pegawainya mengaji al-Qur’an.

Bimbingan daripada para ulama yang sebenar amatlah wajib bagi memastikan ibadat atau amalan yang diamalkan selari dengan syariat Islam yang sebenar. Pengarang Tuhfat al-Nafis ada menceritakan tentang salah seorang pegawai Yang Dipertuan Muda mengalami masalah mental yang menyebabkannya mencederakan orang lain selepas dia mengamalkan suatu zikir selama dua tiga hari tanpa bimbingan daripada gurunya. Itu sebablah amalan bertalaqqi amatlah ditekankan dalam tradisi keilmuan Islam supaya tidak terpesong daripada akidah dan syariat Islam sebenar.

Oh ya, bercerita berkenaan Sultan Mahmud Riayat Shah (Sultan Mahmud III) ibni Sultan Abdul Jalil Muadzam Shah (Sultan Abdul Jalil V) iaitu Sultan Johor-Riau yang keempat dalam Dinasti Bendahara yang memerintah pada tahun 1761-1812, penulis ingin merakamkan jutaan tahniah kepada Kerajaan Republik Indonesia di bawah pimpinan Presiden Joko Widodo kerana telah mengurniakan pengiktirafan Pahlawan Nasional Indonesia kepada Almarhum baginda sultan pada bulan November lalu (9hb Nov. 2017).

Untuk mengetahui lebih lanjut berkenaan kisah dan analisis kisah di atas, para pembaca boleh merujuk rujukan-rujukan ilmiah di bawah:

Senarai rujukan

Raja Ali Haji, diselia oleh Virginia Matheson Hooker, Tuhfat al-Nafis, Kuala Lumpur: Yayasan Karyawan dan Dewan Bahasa dan Pustaka, 1998.

Denisova, T., “Malay Muslim Historiography from 16th to 19th Century on Tasawwuf and Sufis in The Malay World,” dalam Jurnal Qolbu, Oktober 2017, hlm. 107-118.

Muhammad Hafiz Samsudin, “Sejarah Pengaruh Dinasti Yang Dipertuan Muda Bugis dalam Kesultanan Johor dan Riau-Lingga Pada Abad ke-18-19 M,” Latihan Ilmiah Ijazah Sarjana Muda seliaan Dr. Nurulwahidah Fauzi, Jabatan Sejarah dan Tamadun Islam, Akademi Pengajian Islam, Universiti Malaya, Kuala Lumpur, 2013.


Kopi Pernah Diharamkan Dalam Islam

Hukum asal bagi setiap sesuatu adalah harus, selagi tiada dalil yang mengharamkannya. Tahukah korang, kopi pernah diharamkan suatu masa dahulu?

Alkisahnya, mazhab Maliki pernah memilih pandangan kopi itu haram. Alasannya? Sebab mengkhayalkan. Ironic jugak pasal mazhab Maliki yang paling terbuka bab makan minum ni. Umat islam kat afrika ramai Maliki, senang diorang boleh sebat singa dan buaya.

Kaki hipster kat Kaherah, Mesir pun risau. Kat mana lagi diorang nak healing kalau café kopi tutup kan. Jadi, diorang pun mengadukan masalah ini kepada ulama besar, Syeikh Zakaria al-Ansari. “Tuan guru, apa hukum meminum kopi yang sebenarnya?”

Sebelum menjatuhkan hukum, syeikh kumpulkan dulu kaki kopi.

“Apa manfaat minom kopi yang korang dapat?” tanya syeikh.

“Kami jadi segar bila minum kopi..”

Untuk memastikan apa yang mereka katakan ini benar, Syeikh Zakaria al-Ansari menguji mereka. Biji-biji kopi direbus dan dibanculah air kopi yang cukup untuk orang ramai. Minuman hitam yang hangat menyelerakan itu disajikan kepada mereka semua. Syeikh pun sambung melayan diorang berbual-bual. Sambil ngopi, sambil tambah ilmu.

Setelah beberapa masa, terbukti kaki kopi tak mabuk atau khayal.

Justeru, Syeikh Zakaria al-Ansari memuktamadkan pandangan dengan berfatwa yang kopi itu halal. Tuduhan ia mengkhayalkan tidaklah benar sama sekali. Hari ini, kopi menjadi minuman popular di Mesir pada pagi hari. “Aizz ahwah sukkar zaadahh!”

Syeikh Wajih al-Din ‘Abd al-Rahman bin al-Syeikh ‘Umar al-‘Amudi (967 H) pernah mengarang beberapa rangkap syair tentang kopi :

“Inilah rahsia kopi kita, fahami ia dengan nyata # Membantu para salik di malam hari untuk berjaga. Melapangkan hati, mencergaskan anggota # Menghapus bimbang, sedih dan celaru di dada. Minumlah kopi sekadar mampumu, kutebus engkau denganya, # Bangunlah di malam hari, nescaya engkau sihat, semampunya. Ikhlaskan niatmu saat meneguknya # Gunakan ia untuk menggali kebaikan tersembunyi di mata. Berniatlah minum kopi mengikut jejak orang dahulu # Ia itu orang-orang soleh, jangan engkau ikut orang yang rugi nasibnya. Mintalah Tuhanmu melimpahkan rahmat-Nya # Ke atas Nabimu sebaik cipta dan manusia”

Hukum hakam kopi dikaji ulama daripada dalil alQuran dan sunnah Nabi. Kenali Nabi Muhammad yang tercinta dalam Muhammad: Dakwah dan Diplomasi. Dapatkan di https://bit.ly/MuhammadSAWDD


MAOUDC – Kecanggihan Sistem Pengurusan Banjir Jepun

Situasi banjir yang melanda beberapa negeri di Malaysia ketika ini sememangnya menyayat hati. Dan ia menyerlahkan hakikat bahawasanya negara memerlukan lebih banyak kolam takungan dan tebatan banjir sebagai penyelesaian jangka panjang. Dengan isu perubahan iklim dijangka memburukkan lagi situasi banjir untuk tahun mendatang, maka molek untuk melihat bagaimana Jepun mengatasi isu banjir mereka.

Seperti negara-negara di sebelah Asia Timur, Jepun juga berdepan masalah banjir akibat hujan lebat. Tetapi sejak beberapa tahun kebelakangan ini, musim hujan dan ribut taufan yang melanda negara itu mengundang kemu.sn.ahan harta benda dan jiwa yang besar.

Pada Julai 2020, 80 orang terbu.n.uh akibat tanah runtuh dan banjir yang berlaku di barat Jepun.  Dan pada tahun sama, Agensi Meteorologi Jepun mendedahkan bilangan taufan yang melanda Tokyo pada 2020 meningkat 1.5 kali ganda dalam tempoh 40 tahun. Atas sebab itu, projek seperti Terowong Pengeluaran Air Bawah Tanah Luar Kawasan Metropolitan (MAOUDC) amat penting bagi mengurangkan risiko banjir terhadap kota-kota Jepun.

Tetapi untuk membentuk sistem seperti MAOUDC ini, ia hanya dapat direalisasikan pada tahun-tahun pasca-Pe.ra.ng Dunia Kedua (WWII). Walaupun berdepan situasi pemulihan pasca-WWII yang memerlukan perbelanjaan banyak, isu bencana alam dan pengurangan risiko tidak pernah lari daripada fokus para pemimpin Jepun ketika itu. Menurut Miki Inaoka dari Agensi Kerjasama Antarabangsa Jepun (JICA), Tokyo memperuntukkan sekurang-kurangnya enam hingga tujuh peratus daripada belanjawan negara untuk pengurangan risiko bencana alam.

Bagi perancang bandar Jepun, banyak aspek perlu diambil kira. Pertama, ia harus bertahan daripada an.ca.man gempa bumi. Kedua, sebarang sistem sokongan untuk sistem pengurangan banjir mereka mestilah berupaya menampung kuantiti air yang banyak akibat hujan lebat atau tsunami. Paling penting, tempat simpanan mestilah selamat daripada semua an.ca.man yang dinyatakan.

Pada mata kasar, kebanyakan sistem pengurusan banjir Jepun terdiri daripada empangan, kolam takungan dan tetambak. Tetapi menerusi MAOUDC yang dibina dengan kos AS$2 bilion, magis sebenar sistem pengurusan banjir Jepun terserlah. Sistem ini mengepam air dari sungai-sungai kecil dan sederhana sekitar utara Tokyo dan memindahkannya ke Sungai Edo yang lebih besar. Pam-pam sistem ini mempunyai kekuatan 13,000 kuasa kuda – justeru, mengepam air dalam jumlah yang banyak merupakan satu tugas mudah.

Apabila salah satu daripada sungai-sungai ini mempunyai lambakan air yang tinggi, ia akan dipam ke salah satu daripada tangki air besar yang berukuran 70 meter tinggi. Kelima-lima tangki diletakkan di sepanjang terowong yang berukuran 6.3 km panjang. Tangki-tangki ini dihubungkan dengan rangkaian terowong bawah tanah yang panjang. Apabila air sampai ke Sungai Edo, aliran air akan dikawal sebelum ia dipam ke sungai berkenaan.

Tokyo bukan satu-satunya bandaraya yang mempunyai sistem sebegini. Di Osaka, sistem sama sedang dibina dan dijangka siap pada 2044. Ia sudah digunakan sebanyak tujuh kali pada tahun lepas dengan air dilepaskan sebanyak dua kali semasa musim hujan pada September. Dengan sistem ini, ia dijangka membantu pihak berkuasa Osaka menjimatkan kos pembersihan pasca-banjir sebanyak 148 bilion yen.

Melihat kepada skala teknologi dan persediaan Jepun ini, ia merupakan satu pencapaian yang hebat. Tetapi ia tidak bermakna sekiranya ia tidak boleh beradaptasi dengan isu perubahan iklim – satu fakta yang merungsingkan Nobuyuki Tsuchiya, pengarah Pusat Penyelidikan Sungai Jepun. Beliau merasakan pegawai-pegawai kerajaan mengambil masa terlalu lama untuk melihat isu ini sebagai keutamaan pengurusan banjir Jepun.

Dalam bukunya yang bertajuk Shuto Suibotsu (Ibu Kota Tenggelam) pada 2014, Tsuchiya memberi amaran Tokyo tidak akan bersedia dengan kuantiti hujan lebat yang dicetuskan oleh perubahan iklim. Sekiranya berlaku kejadian air pasang besar di kawasan rendah Tokyo, ia bakal menjejaskan 2.5 juta penduduk.

Dan ini sesuatu yang harus diambil perhatian oleh kerajaan dalam sebarang rancangan tebatan banjir. Tiada masalah untuk meniru idea sistem pengurusan banjir Jepun ini. Tetapi pada masa sama, ambil kira faktor perubahan iklim dalam sistem pengurusan banjir dan pengurangan risiko bencana. Ini bagi memastikan sistem yang dibina dapat bertahan dan mengurangkan risiko kemu.sn.ahan harta benda dan kehilangan nyawa.

RUJUKAN

Ortiz, D.A. (2018, 29 November). The underground cathedral protecting Tokyo from floods. BBC Future.

Telangana Today. (2020, 16 Oktober). Japan’s underground flood control tunnel.


Pasir Di Bumi, Bintang Di Langit, Mana Lagi Banyak?

Imaginasi manusia kadangkala tiada batasan. Semua perkara perlu dibayangkan, dengan pelbagai jenis persoalan mesti ada jawapan. Ada yang tertanya-tanya: berapa banyak spesis hidup di seluruh dunia?

Setelah selongkar ilmu sains, barulah dapat jawapan. Rupanya Bumi didiami 8.7 juta spesis, jelas sekali begitu banyak.

Tetapi apakah sains mampu jawab soalan antara pasir di Bumi dan bintang di langit? Cuba bayangkan: mana satu lagi banyak?

Selalunya golongan yang menikmati keindahan di tepi pantai pada waktu malam saja akan terbayang soalan luar biasa sebegini. Sementara kaki mencungkil pasir, mata pula berkilauan dalam kerdipan bintang.

Dalam menunggu musim Perintah Kawalan Pergerakan ini, mungkin ramai berminat untuk mengetahui jawapan… kerana sains sudah menjawab.

Seorang pakar sains bernama David Blatner telah menulis buku Spectrums yang mengupas tentang kegigihan sekumpulan penyelidik daripada Universiti Hawaii. Mereka terlalu suka pada pantai sampai sanggup mengira setiap butir pasir.

Dengan menggunakan satu sudu teh, mereka cuba mendapatkan satu angka sebagai purata saiz. Contohnya, satu sudu teh pasir dikira saiz setiap butir. Kemudian semua saiz ini dibahagikan dengan jumlah butir pasir.

Bagaimana Pasir Terhasil

Pasir ialah sumber yang sangat penting dalam sejarah peradaban manusia. Inilah sumber bagi projek pembangunan piramid-piramid agung yang sabar merentasi laluan masa.

Golongan hamba yang rela mencurahkan peluh di bawah panas matahari ibaratkan diludah pada muka, kerana ramai dalam kalangan manusia hari ini percaya bahawa piramid dibina makhluk asing.

Bukan mudah untuk angkut pasir hingga menjadi mercu mewah. Pasir yang serba halus lagi banyak sebenarnya tidak begitu dihargai sebagai sumber alam.

Sebenarnya pasir terbentuk secara semulajadi melalui satu proses yang memakan masa sangat lama. Setiap butir yang berhinggapan pada kulit ketika berbaring di tepi pantai itu ialah saksi alam ini.

Bak kata pakar alam sekitar Rachel Carson, setiap butir pasir ialah kisah Bumi yang indah ini. Kerana pasir mempunyai banyak asal-usul.

Antaranya ialah batu. Dalam tempoh ribuan hingga jutaan tahun, batu akan terh-akis sendiri oleh kerana cuaca dan hujan. Hak-isan-haki-san ini secara perlahan tiba di laut. Sungai menjadi perantara terbaik dengan pantai.

Sekalipun sesuatu batu terletak 1,000 kilometer jauh daripada laut terdekat, pasir ini tetap akan sampai jua. Tiba di laut, proses belum selesai. Faktor pasang surut dan ombak menyambung proses ha-kisan hinggalah menjadi pasir.

Warna menceritakan asal-usul setiap pasir. Hitam selalunya berasal daripada bahan gunung berapi seperti basalt atau lava.

Kerdipan Bintang Melalui Cahaya

Seperti pasir menjadi saksi di Bumi, bintang pula menatap daripada langit. Tidak kira 1,000 tahun akan datang, atau sejuta tahun lalu, bintang dan pasir bersilih ganti.

Cuma bintang yang dilihat pada permukaan langit hanyalah cahaya merentasi masa. Proxima Centauri contohnya ialah bintang paling hampir dengan Matahari, terletak 40.2 trilion kilometer yang mustahil dengan teknologi semasa.

Proxima Centauri mengeluarkan cahaya merah yang bergerak laju. Sekalipun laju, cahaya tersebut memerlukan 4.2 tahun untuk merentasi jarak 40.2 trilion kilometer.

Bermakna Proxima Centauri terletak 4.2 tahun cahaya jauh daripada Bumi. Jika bintang paling hampir sudah begini jauh, bagaimana pula dengan bintang paling jauh?

Memperkenalkan Icarus yang ditemui Teleskop Hubble… terletak sembilan bilion tahun cahaya daripada Bumi. Bermakna cahaya malapnya memerlukan sembilan bilion tahun untuk tiba.

Kebanyakan bintang menyala selama 1 hingga 10 bilion tahun. Bermakna ada kebarangkalian yang Icarus sudah tiada di tempatnya (cuma cahayanya masih sampai ke Bumi). Contohnya jika kelmarin Icarus lenyap, manusia perlu tunggu sembilan bilion tahun lagi untuk tahu.

Jawapan Persoalan Pasir dan Bintang

Menggunakan purata yang dibuat, saintis sekadar menggandakan dengan jumlah pantai dan padang pasir di Bumi. Jawapannya, secara kasar, Bumi mempunyai 7,500,000,000,000,000,000 butir pasir (7.5 quintilion).

Bintang di langit mungkin dalam lingkungan beberapa ribu sahaja. Jadi pasir menanglah, bukan? Salah. Bukan semua bintang dapat dilihat di langit.

Alam Semesta mempunyai terlalu banyak galaksi sana sini – menggunakan Teleskop Hubble dan kalkulator, saintis mendapati bahawa Alam Semesta secara kasar sebenarnya… tidak terhitung.

Berdasarkan kiraan matematik, bintang di langit sebenarnya 70,000,000,000,000,000,000:

Jadi senang kata, bintang menanglah.

Lebih menarik perhatian, Blatner mengatakan jumlah bintang di langit sebenarnya sama dengan jumlah molekul dalam 10 titisan air. Jadi persoalan sekarang, siapa lagi banyak… antara molekul air dan bintang?

RUJUKAN:

Business Standard. (2019, Oktober 14). Nasa’s Hubble telescope captures image of Icarus, farthest star ever seen.

Krulwich, R. (2012, September 17). Which is greater, the number of sand grains on Earth or Stars in the Sky? NPR.


Perang Dunia Kedua: Mengapa Pearl Harbor?

Pada 7 Disember 1941, Jepun menyerang Pearl Harbor di Pasifik. Pearl Harbor merupakan pangkalan Amerika Syarikat yang utama untuk melindungi kepentingan ketenteraan mereka di Asia Pasifik. Tatkala hampir semua anggota tentera Amerika masih lagi dibuai mimpi, lebih 400 pesawat udara menyerang pangkalan tentera berkenaan yang mengakibatkan hampir 3,000 orang terkorban. Serangan ini mengakibatkan Amerika Syarikat dengan secara rasminya memasuki kancah Perang Dunia Kedua.

Sebelum Serangan

Amerika Syarikat merupakan sebuah kuasa besar yang masih lagi belum menyertai sebarang konflik Perang Dunia Kedua. Pada ketika ini, Jerman, British, Perancis, Soviet Union, Jepun, China dan Itali merupakan kuasa-kuasa dunia yang sedang giat berperang dalam perang ini. Rakyat Amerika tidak mahu berperang. Mereka tiada alasan dan sebab yang munasabah untuk menyertai perang besar ini. Dalam satu memorandum yang dibuat, lebih 70% rakyat Amerika tidak mahu kerajaan mereka memperjudikan negara mereka ke dalam konflik ini.

Pada ketika ini, mereka sering dicucuk oleh ‘orang luar’ untuk menyertai perang ini terutama sekali Perdana Menteri British, Winston Churchill. Hal ini kerana, Churchill mahu ‘kejutkan gergasi yang sedang tidur ini’ untuk menentang Jerman di Eropah. Namun perkara ini ditolak mentah-mentah oleh orang Amerika kerana mereka tiada kepentingan langsung di sana. Presiden Amerika, Franklin Roosevelt mengatakan kepada Churchill bahawa beliau tidak boleh untuk berbuat apa-apa selagi tidak dapat persetujuan majoriti ahli-ahli Kongres (atau Parlimen). Hanya ada satu masalah yang dirisaukan oleh Amerika Syarikat ketika ini; Jepun.

Jepun merupakan salah satu kuasa besar dunia pada ketika itu. Selepas mengharungi beberapa siri perubahan yang drastik, Jepun merupakan satu-satunya negara di Asia yang setaraf dengan negara-negara di barat. Maharaja Jepun merupakan salah satu individu paling penting yang membawa kepada perubahan ini. Namun, kuasa beliau sering dicabar oleh beberapa golongan atasan seperti Panglima Tentera dan Bangsawan Jepun yang mahukan negara Jepun menjadi negara paling dominan di Asia.

Untuk merealisasikan matlamat tersebut, Jepun menguasai Korea (1910), Manchuria (1931) dan menyerang China (1937). Antara sebab lain mengapa Jepun mahu meluaskan jajahan mereka adalah kerana hasil bumi dan sumber manusia yang tidak ada di tanah besar Jepun. Oleh hal yang demikian, Jepun terpaksa menyerang negara lain untuk mendapatkan hasil tersebut.

Hokushin-Ron (Ekspedisi Utara) dan Nanshin-Ron (Ekspedisi Selatan)

‘Kawasan Kesemakmuran Asia Timur Raya’; merupakan slogan yang ditulis dalam buku teks sekolah menengah Malaysia pada masa kini yang telah digunakan Jepun. Slogan ini merupakan tunjang utama misi meluaskan kuasa mereka. Jepun merasakan mereka perlu mempunyai sebuah empayar yang tidak dipengaruh oleh mana-mana kuasa Barat seperti British dan Perancis.

Terdapat dua pelan yang dibuat oleh Jepun iaitu Hokushin-Ron dan Nanshin-Ron (Ekspedisi Utara dan Ekspedisi Selatan). Namun, Jepun hanya boleh memilih satu sahaja ekspedisi kerana kekurangan sumber tenaga. Ekspedisi Utara yang melibatkan serangan keatas Soviet Union dan Siberia Timur merupakan serangan yang menjadi pilihan Tentera Darat Jepun. Namun selepas kekalahan teruk Jepun kepada Soviet Union ketika Serangan di Tasik Khasan (1938) Khalkin Gol (1939), Maharaja Jepun mengharamkan sebarang serangan keatas negara Komunis berkenaan.

Akhirnya, pemerintah Jepun memilih Ekspedisi Selatan; serangan keatas koloni-koloni British dan Belanda di Asia Tenggara. Serangan ini membuatkan pihak Tentera Laut Jepun begitu gembira sekali kerana dapat menggunakan aset-aset laut baru mereka untuk penjajahan ini. Pada ketika ini, Asia Tenggara kaya dengan pelbagai hasil bumi. Manakala British, Perancis dan Belanda sibuk berperang dengan Jerman di Eropah. Hal ini menyebabkan Ekspedisi Selatan digemari dan dipersetujui. Namun ada satu masalah besar; Amerika Syarikat.

Kenapa dengan Amerika?

Pada pendapat pemerintah atasan Jepun, jika mereka menyerang Asia Tenggara, Amerika Syarikat tidak akan berdiam diri. Filipina merupakan sebuah koloni Amerika Syarikat di Asia Tenggara. Jika Asia Tenggara diserang, sudah tentu ia merupakan suatu tindakan agresif yang mampu menggugat kepentingan Amerika di situ. Oleh hal yang demikian, Jepun terpaksa menyerang pangkalan tentera Amerika di Pearl Harbor untuk melumpuhkan tentera laut mereka daripada mengganggu penjajahan Jepun di Asia Tenggara.

Amerika Syarikat sedar sejak 1937 lagi, bahawa peperangan dengan Jepun merupakan sesuatu yang susah untuk dielakkan. Sungguhpun begitu, pelbagai cara diplomasi telah dibuat untuk memastikan perang tersebut tidak menjadi. Sebenarnya, Presiden Roosevelt sendiri telah berhasrat untuk tidak menyerang Jepun jika mereka menyerang Asia Tenggara. Roosevelt juga mahu melepaskan Filipina ketangan Jepun jika itu merupakan harga untuk sebuah keamanan. Ini lah perkara yang Jepun tidak tahu.

Operasi A1 – Pelan menyerang Pearl Harbor

Amerika Syarikat harus dilumpuhkan. Jepun perlu mengelakkan Amerika dalam pelan mereka untuk menjajah Asia Tenggara. Serangan keatas Pearl Harbor adalah wajib. Pearl Harbor merupakan pangkalan tentera Amerika Syarikat di Pasifik. Pangakalan ini sangat strategik. Ia merupakan transit ke seluruh lautan Pasifik dan juga Asia Timur. Pearl Harbor merupakan ‘rumah’ kepada seluruh kapal Amerika yang paling canggih ketika itu. USS Arizona, USS Okhlahoma, USS West Virginia, USS California, USS Nevada, USS Pennsylvania, USS Tennessee dan USS Maryland.

Laksamana Isoroku Yamamoto merupakan individu yang bertanggungjawab dalam serangan ini. Beliau telah merangka serangan ini sejak awal tahun 1941 lagi. Beliau merupakan individu yang tahu selok belok bagaimana kehidupan tentera Amerika kerana beliau merupakan wakil tentera Jepun ke Amerika Syarikat pada awal 1930an. Semua anggota Tentera Laut dilatih secara intensif dalam menjayakan misi ini. Dalam serangan ini, Yamamoto menggunakan doktrin Alfred Mahan, iaitu ‘serangan kapal laut besar-besaran’.

Pada hari serangan, Yamamoto berjaya mengumpul 6 buah aircraft carrier, 2 buah battleships, 2 cruiser berat, 1 cruiser ringan, 9 kapal pemusnah, 8 kapal tangki minyak, 28 kapal selam dan 414 pesawat udara. Serangan ini dipimpin oleh Laksamana Madya Chuichi Nagumo. Objektif serangan ini ialah;

i) Memusnahkan armada Tentera Laut Amerika Syarikat, untuk mengelakkan mereka mengganggu misi serangan keatas Asia Tenggara.

ii) Melambatkan Amerika untuk membina kapal-kapal canggih yang mampu mengancam peluasan kuasa Jepun.

iii) Melumpuhkan kemampuan Amerika untuk membuat serangan balas. Kapal Battleship merupakan target utama dalam serangan ini kerana Battleship merupakan aset paling hebat dalam setiap tentera laut (bukannya aircraft carrier).

iv) Mengharapkan dengan kejayaan serangan ini, kerajaan Amerika akan terpaksa memenuhi segala permintaan Jepun dalam merealisasikan ‘Kawasan Kesemakmuran Asia Timur Raya’.

Hari Bersejarah

Pada pagi Ahad, 7 Disember 1941, tatkala anggota tentera Amerika baru sahaja ingin menikmati hari minggu, pangkalan tentera Amerika Syarikat di Pearl Harbor diserang. Serangan ini mengejutkan seluruh anggota tentera di sana kerana mereka tidak menjangka langsung akan serangan ini.

Terdapat dua serangan dalam misi ini. Serangan pertama melibatkan 183 pesawat yang ditugaskan untuk mengebom semua kapal-kapal besar di sana. Petugas-petugas di menara radar telahpun mengenalpasti kehadiran pesawat-pesawat ini namun mereka menjangkakan ia merupakan pesawat pengebom B-17 yang baru dari tanah besar Amerika. Ternyata tanggapan mereka silap.

Pada serangan pertama, hampir semua bom berjaya dijatuhkan diatas kapal kapal besar Amerika. “Serangan udara! Ini bukan latihan!” merupakan laungan paling popular yang didengari di seluruh pangkalan di sana dengan harapan untuk mengejutkan anggota-anggota yang sedang tidur. Serangan pertama ini juga berjaya memusnahkan lebih 180 kapal terbang Amerika yang sedang ‘parking’ senyap di landasan kapal terbang.

Kemudian, Laksamana Nagumo mengarahkan serangan kedua. Serangan ini bertujuan “check-mate” segala kapal-kapal yang berlabuh di Pearl Harbor yang melibatkan 171 pesawat udara tentera Jepun.

90 minit kemudian, berakhirlah serangan paling mengejutkan dalam sejarah Amerika. 2,403 mati dan 1,178 cedera dalam serangan tersebut. Arizona dan Oklahoma tenggelam. West Virginia, California, Nevada, Pennsylvania, Tennessee dan Maryland meletup dan rosak teruk tetapi berjaya dibaiki semula pada 1942 dan 1944.

Akibat dari Pearl Harbor

Pada 8 Disember keesokkan harinya, Presiden Roosevelt menyampaikan ucapan paling terkenal kepada Kongres, sambil menyeru Kongres untuk mengisytihar Perang terhadap Jepun. Pada 11 Disember, Roosevelt menandatangani deklarasi perang terhadap Jerman dan Itali. British mengisytihar Perang terhadap Jepun setelah mereka menyerang koloni mereka di Malaya. Jepun telah mengisytihar Perang terhadap Amerika lebih satu jam awal sebelum Pearl Harbor namun mesej tersebut lambat sampai kepada delegasi mereka di Amerika Syarikat.

Pada 7 Disember, mengaktifkan Ekspedisi Selatan, dengan menyerang Hong Kong. Pada 8 Disember, tentera Jepun pimpinan General Tomoyuki Yamashita menyerang Malaya, Sarawak, Sabah dan Filipina.

Terdapat beberapa penyesalan dalam serangan keatas Pearl Harbor ini. Walaupun secara taktikal, Jepun berjaya meletupkan semua kapal-kapal Amerika di sana namun mereka hanya berjaya menenggelamkan 2 buah kapal Battleship sahaja. Kapal-kapal lain berjaya dibaiki dua ke tiga tahun kemudian.

Laksamana Yamamoto melahirkan rasa kesal dalam serangan ini. Dalam serangan ini, tiada langsung kelibat tiga buah aircraft carrier USS Enterprise, USS Lexington dan USS Saragota. Pada ketika itu, kapal pengangkut pesawat ini sedang berlayar di lautan Pasifik, jauh daripada serangan. Kapal-kapal inilah yang akan menyusahkan kempen peperangan Jepun kelak. Antara penyesalan lain ialah, sepatutnya terdapat serangan ketiga untuk memusnahkan tangki minyak, dan segala infrastruktur di sana. Namun beliau tidak melakukan atas kerana minyak tidak mencukupi. Jika serangan ketiga dibuat, sudah tentu Amerika tidak ada minyak untuk beroperasi di Pasifik dalam masa tua tahun lagi.

Serangan keatas Pearl Harbor merupakan kemenangan paling besar oleh Jepun terhadap sebuah kuasa barat. Serangan ini memberi peluang kepada Jepun untuk menjarah wilayah-wilayah Asia Tenggara yang kaya dengan hasil bumi. Serangan ini juga berjaya melumpuhkan tentera laut Amerika untuk tempoh 6 bulan.

Namun hakikatnya, serangan Pearl Harbor ini adalah sangat tidak perlu. Jika Jepun ingin menjarah seluruh Asia Tenggara, Amerika Syarikat tidak akan berbuat apa-apa. Diluar pengetahuan Yamamoto, kepimpinan tertinggi Amerika Syarikat mahu fokus kepada kawasan Pasifik Timur dan ingin melepaskan Filipina. Yamamoto juga menggunakan doktrin Alfred Mahan yang lapok. Dalam doktrin itu mengatakan, armada tentera laut akan menjadi lemah jika Battleships dimusnahkan. Namun doktrin yang ditulis pada 1890an itu tidak menyebut langsung mengenai kepentingan aircraft carrier.

Akhir kata, jika ingin menjajah Asia Tenggara, menyerang Pearl Harbor adalah suatu kesilapan agung.

Rujukan